amanoisuno/poet huggingface dataset:
喜劉伯宣尚書至五首  其二 方回
湖濱文字飲，一別五年餘。未死須重見，將詩屢當書。事元無可說，意自不能疏。近日知來信，頑軀百病除。
喜劉伯宣尚書至五首  其三 方回
所至無嚬蹙，當今亦鮮哉。名譽非易致，悅服有從來。漢令更泉幣，吳儂告水災。忽聞自天下，何策可春回。
喜劉伯宣尚書至五首  其四 方回
湖海襟期落，山林骨相寒。自慚知道晚，未覺忍窮難。缺米臨炊糴，逢花就擔看。尚能中酒聖，肯諱作詩酸。
喜劉伯宣尚書至五首  其五 方回
於世已無求，公來特少留。相期一會面，動隔幾年秋。鼎貴曾何樂，常饑亦不憂。端能專鳳沼，未必勝漁舟。
七月二十三日聞城南火午至夜半懷歸 方回
月近參旗欲下弦，倚樓半夜獨看天。故園入夢將千日，朝服離身已七年。洶洶火驚何不去，嗸嗸糴貴更堪憐。漢庭使者求民瘼，汲黯應須識後先。
倚樓二首  其一 方回
西風迎面晚凉新，略展青銅正幅巾。獨倚闌干偶無事，閒看樓下奕棋人。
倚樓二首  其二 方回
樓頭獨立到昏鴉，盡日絲空小雨斜。何補乾坤浪生死，青青無數瓦松花。
自勉 方回
有路今平坦，無心復怪奇。盡嘗艱苦後，始到老成時。細讀驚前誤，精思决舊疑。端能吾事了，可用此曹知。
八月初一日 方回
吾生遽如此，六十一衰翁。功過差相掩，時幾大不同。冥冥終日雨，忽忽半秋風。食盡囊無物，今年始是窮。
夜讀 方回
樓西落照炫新晴，簷雨猶餘點滴聲。信手取書開數葉，秋凉初喜夜燈明。
夜思 方回
買菱沽酒意欣然，中輟留爲斗糴錢。委巷屐聲駢雨後，破窗燈影颭風前。在家兒女應饑瘦，久客衣裳盡穴穿。忽憶厄陳如孔聖，感麟猶過從心年。
雨夜懷仁近二首  其一 方回
平生湖海氣，歲晚可誰鄰。朋友非難得，情懷未必真。孤燈昏夜目，破衲冷秋身。明日天晴否，過從僅此人。
雨夜懷仁近二首  其二 方回
料我今誰識，交君日漸深。相看如骨肉，有志各山林。佐酒無珍具，成詩每痛箴。晝逢常夜別，雨阻定晴尋。
所覩 方回
形泰神勞極，心非貌敬多。甘從道左避，肯羨馬前呵。雪屋聽兒讀，花房顧妾歌。同聲不同調，末後看如何。
題唐師善洪崖圖 方回
太白尚不識，洪崖焉肯來。一蹇五獠奴，姦人之所爲。得非成方遂，獨無雋不疑。至今好仙者，猶爲圖畫欺。
冷泉亭 方回
寺門不須入，林磵瑩清襟。老樹幾前代，冷泉如我心。縋蘿猿接果，龕石佛添金。別有真天趣，月寒秋夜深。
木綿怨 方回
湖山一笑乾坤破，欺孤弱寡成遷播。不念六宮將北行，太師雙擁嬋娟卧。甬東香艷到漳南，爭看並蒂芙蓉過。天兵及頸幸全屍，想見駢肩淚珠墮。木綿花下痛猶新，已向誰家踏舞茵。長頭未及死肉冷，折齒遽專妝面春。赤城戰場夜避火，萬里又隨燕塞塵。肉食酪漿更苟活，不慚金谷墜樓人。萬戶郎君遄卒死，却自金臺還故里。嗟爾薄命兩佳人，三爲人妾亦可已。巧畫蛾眉拙針線，空自纖纖長十指。後堂執樂換小名，更事少年貴公子。憶昔軍中入相時，潜搜密邏漁妖姬。民間妻女凜不保，何啻如花三五枝。曲江近前少陵恐，今日總孕他人兒。賤獲淫婢何所知，但爲權臣深惜之。
聞盜 方回
全吳稱富庶，一水忽蕭條。稍辱君公察，焉容盜賊驕。浦荒櫜物謝，田落介蟲饒。見說塘西路，人家總被燒。
八月朔後雨晝夜不止 方回
□蔑絲毫暑，何庸一再霖。秋陰酸病骨，夜滴碎歸心。劇盜應旁睨，餘田或盡沉。無燈黑如漆，臆度近更深。
小飲張季野宅分韻得張字 方回
塗潦訪遠客，未免褰我裳。同行二三子，先後相扶將。達官肯忘勢，鱗次升高堂。具言大雨水，民饑糴估昂。西成已無望，顔色俱惻愴。斗升棄孩穉，此事真可傷。今年劣足支，所慮明年荒。肉食念溝瘠，豈無籌策良。有司執所見，猾吏尤不臧。老夫頗涉歷，意欲輸毫芒。竊虞水投石，徒用熱中腸。不如歸去來，滌悶尋杯觴。平生濟物心，已施不復張。尚於朋友間，未減詩酒狂。華屋舊公孫，燕室書畫香。娛琴適情性，悟棋知興亡。萬事不掛口，逍遥參蒙莊。繆忝相如右，終慚思曠傍。淫霖苦未已，積陰翳秋陽。時艱近至此，盜賊將披猖。一醉豈易得，悲歌成短章。邂逅即分首，相思雲樹長。
丁戊行 方回
丁日釋奠集儒士，戊日賽社驩農民。四海干戈萬事革，獨此彷彿殷周因。古禮僅存吏治落，農極憔悴儒尤貧。章甫行市笑駡衆，夫須服田科斂頻。今年五月大霖雨，舊穀已□新□□。精鑿有之敢靳價，萬錢不得五斗陳。青衿生徒□困餒，白首父老空嚬呻。仲秋甲子雨益甚，山懷河溢陰踰旬。庭酹壇獻想草草，瘠牲酸酒羞明神。一旦警急盜賊起，生聚未保明年春。錢塘兒女長市井，書燈耕耒兩不親。但知佚樂逐浮末，豈料離亂遭風塵。丁戊二祭實素昧，競詫潮過天凉新。肯念道傍橫死人，芙蓉金菊迎佳辰。
今秋行 方回
八月十五夜賞月，樓臺絲管沸金穴。百萬珠簾捲嫩凉，茉莉花闌木犀發。八月十八日觀潮，幕帟粉黛迎蘭橈。雪山沃天雷動地，出沒紅旗爭錦標。此是錢塘舊風俗，驕貴小兒生華屋。四時有春無秋風，常知歌笑不識哭。一年不似一年秋，漸衰漸老成白頭。去年之秋尚云樂，今年之秋何其愁。中戶田租三萬石，水潦不容收一粒。况從兵亂窘避地，白璧黄金俱喪失。前朝後市舊富人，半作道傍藍縷身。委巷小民或絕食，粥賣伉儷捐僮侲。一切時節不復講，履長賀歲猶鹵莽。淫雨連旬未必晴，潮何人觀月誰賞。月缺月圓宵復宵，潮落潮生朝又朝。事與承平不異處，唯有南來秋雁飄。
中秋 方回
去年有酒苦無月，今年有月却無酒。睦齋杭邸兩中秋，依□懷人夜搔首。有酒無月猶自可，有月無酒愁殺我。餘生歸老紫陽山，無酒無月俱等閒。
寒早 方回
春閏秋寒早，人窮物議多。孰非愁裏老，聊且醉時歌。輕捷矜乘跨，張皇侈殿呵。老夫自高卧，風雨夢漁蓑。
醉吟五首  其一 方回
積金至充棟，量珠動論斗。甚者愛玩具，日夕不離手。匪德身不保，徒爲他人守。吾嘗蓄萬書，田亦殖數畝。一旦忽破散，此事悟已久。醉卧一衾外，餘皆非我有。無錢不必憂，有錢即沽酒。
醉吟五首  其二 方回
去年所見人，今年忽無之。何况六十年，追憶童兒時。三皇及五帝，安在堯與羲。謂古有不死，學仙真愚癡。崇高易深拱，喪亂難前知。氣力儻可恃，不歌陰陵騅。吾手幸未廢，杯來何不持。
醉吟五首  其三 方回
有興云不亡，謂晝無夜時。達人悟茲理，何用浪自悲。姬周過八百，再傳嬴秦萎。彭殤共一盡，脩短何議爲。屋角鴨脚樹，開戶閒觀之。昨者見生葉，丹實今離離。老夫欲不飲，奈何霜鬢催。
醉吟五首  其四 方回
竊評先民詩，尚復有長短。後進與茲事，我意終不滿。語言豈不工，良欠旨意遠。音節混淫哇，氣習泥季晚。顧於五柳公，獨左爲劉袒。異哉晉宋間，有此昭華管。日以酒酹之，一□或百返。
醉吟五首  其五 方回
淵明年十九，謝公破苻堅。此時尚可爲，未及出仕年。太傅一丘志，永言負東山。道子國寶輩，日趣晉祚遷。參軍與百里，黽勉一紀間。典午竟已矣，於茲遂歸田。至今會心人，仰高醉中言。
次韻鮮于伯幾秋懷長句 方回
踰燕涉漠將十霜，西風滿眼榆林黄。時逢北客話圍場，鞍馬意氣猶揚揚。駱駝紅乳蒲萄酒，袒割一醉千百觴。君今病痁卧南方，掉頭不顧尚書郎。紫陽山人餓欲死，江湖一壑秋田傷。哀歌相和意慘愴，夜視宇宙何茫茫。
次韻鮮于伯幾秋懷古體 方回
斯人晚始識，浪走天下半。既將戟爲髯，更用田作面。大材異拱把，勁翮謝籠絆。去年主糟丘，稍厭盆盎亂。忸怩較毫釐，踴躍凌汗漫。今年竈産蛙，田里足咨怨。民窮如受圍，合遣老將援。醫王殊不靈，瘧鬼未即竄。卧念爲魚者，厄運孰與逭。羸馬僅芻秣，稚子且葵莧。大似周南留，寧有東平戀。或報御史除，摇首亦弗願。點勘篆籀古，掇拾簡編斷。秋雨吟齋燈，夜月鄰砧練。一醉洗抑鬰，豈無愛酒伴。蠖屈未可欺，鵬摶詎能算。
旅窮中報生孫名曰守 方回
瘦面皴肌暗自捫，薪殫粲盡復空樽。浪言官至同三品，且喜家生第四孫。孰謂將軍騅不逝，其如處士菊猶存。忍窮守道吾心定，胙土專城莫更論。
俗嘆 方回
六十餘年老病身，少曾識破世間人。俗棋幸勝元無著，市藥多誇總不真。傅粉塗脂何可近，藏機伏穽未須嗔。蓮華嶽頂看秋月，莫向長安踏市塵。
歸興 方回
投老深知萬事難，骨骸熬暑又煎寒。暗量已覺窮無敵，退省猶須强自寬。稚子能吟青玉案，異人初付紫金丹。先生歸去山中好，剩有閒雲許細看。
八月三十日曉晴 方回
高樹號風始欲丹，秋晴詩老試憑欄。食貧破硯驚猶在，身瘦寒衣覺漸寬。家裏兒孫音問好，客中僮僕使令難。雪前霜後歸吾圃，瘦菊疏梅儘耐看。
獨酌有感 方回
破窗枯葉共秋聲，寒近貧人共喜晴。守道故知終有命，感時焉得便無情。今年浙右全傷水，何日天涯盡寢兵。聞道街頭賣黄雀，且須沽酒作南烹。
始寒 方回
與客觀棋日又晡，佯狂落魄老江湖。未妨行事諸兒笑，敢謂知心舉世無。幣竭併將空橐售，衾寒兼著破氈鋪。還家爛醉東籬菊，猶有兒能爲我酤。
自釋休官之意 方回
七載休官學老農，間關垂死脫兵鋒。折腰早覺身難屈，饒舌懸知世不容。已幸櫟陽歸舊質，可能稷嗣冀新封。時清猶作茹芝老，杜叟斯言我願從。
寄題趙高士委順山房 方回
紅塵回首即蓬萊，辛苦龍門枉曝鰓。道與時行誰不願，心爲形役自堪哀。閒觀劉項臨棋局，笑挹羲農入酒杯。欲乞長年仗青鳥，三危天遠肯重來。
簡鄭高士二首  其一 方回
憶昔西湖北，閑尋隠士廬。水濱維舴艋，屋角認棕櫚。紅出仙人酒，黄披老氏書。寫真元有約，隔歲定何如。
簡鄭高士二首  其二 方回
再見湖東岸，遷居傍廢城。鷺群窺釣石，荷氣馥棋枰。歉歲難羈旅，泥途厭步行。幽懷徯清話，豈不向君傾。
爲陸元德題撝謙齋 方回
四體非槁木，焉得常無爲。下士蔑軌則，德人慎容儀。屈伸一時間，良復關安危。舉手一不當，尚難令童兒。橫目愚而神，豈可易指撝。造次肆褻慢，合沓來輕欺。臂且有所使，銜袖未出時。恂恂君子心，於此先有思。脫若役吾僕，未容盛氣施。剛桀世詎乏，受侮寧無辭。畫一發狗縱，厥規曹也隨。年老益畏謹，請苑猶召疑。捉麈授生徒，秉鉞行軍師。一如執玉恭，庶幾無悔追。
贈沈雷陽 方回
乃翁辛苦註周易，曾夢神人談太極。清泉煮蔬啖糲飯，醯鹽醤薑俱不食。迎霜獵獵緼袍青，映日蕭蕭頷鬚白。自云今代王輔嗣，憔悴形容人不識。有子有子狂非狂，其名復亨字雷陽。十五早學張道陵，二十已成費長房。篆符呪水逐鬼物，朝遊燕齊暮衡湘。信奇喜異世不少，指空說無饒衣糧。讀古人書識道理，定復在陳饑欲死。不如沈家跨竈郎，恍兮惚兮行怪詭。村驚郭駭爭贈詩，我亦徇俗書此紙。萬事宜假不宜真，往往神仙亦如此。
送周君之餘姚講授 方回
絳帳飄然適海涯，月明任意揀南枝。腹中書不煩行李，牀上琴堪當侍兒。馬隊定無元亮句，草堂寧有稚珪移。他年會作安劉事，且向深山茹紫芝。
次韻仁近九日予病不出 方回
炎凉飄忽嘆如流，久客仍逢歲不秋。高處未應堪著眼，悶中惟可獨搔頭。市酤太惡難霑醉，晴色良佳竟倦遊。戲馬龍山總灰滅，兒曹焉悟此身浮。
舟出東新橋 方回
市聲巷語哭還歌，客舍喧啾奈汝何。才出城闉愁眼豁，適逢秋霽病身和。力行古道於時背，心感皇天所相多。鴻雁稻粱焉用足，政須寥廓謝虞羅。
泊皋亭山下 方回
草草供行役，奇奇就苦吟。飯遲緣共竈，舟窄僅容衾。稍冷天須霽，將明夜已深。江湖四十載，空負一生心。
過臨平鎮 方回
樓船載甲曉聞鉦，知是何營將校行。百五十年興廢事，韓家軍馬戰臨平。
過長安市 方回
算橘租菱小市譁，堰頭橋尾約千家。人家已盡無人處，時見芙蓉一岸花。
過崇德縣 方回
枯柳無風影不摇，敗牆頹屋意蕭蕭。忽然喚醒承平夢，猶有紅欄夾畫橋。
過石門 方回
麥田下種稻田乾，秋盡江南亦未寒。水凈風微船牽慢，蓴花蕰草盡堪看。
泊皂林 方回
破鼓如敲板，荒營野市邊。地平天四覆，月望日雙圓。徂謝悲人物，災傷惜歲年。吾行爲何事，洛詠不成眠。
聽航船歌十首  其一 方回
北來南去雁還飛，四十年間萬事非。惟有航船歌不改，夜深老淚欲霑衣。
聽航船歌十首  其二 方回
莫笑船家生事微，新紅米飯綠蓑衣。一聲欸和一聲乃，誰識人間有是非。
聽航船歌十首  其三 方回
家住斜塘大戶邊，時荒米貴欠他錢。從此駕船歸不得，無錢且駕小航船。
聽航船歌十首  其四 方回
四千五百魏塘船，結拆船牙解半千。一千修柁貫三米，三日盤纏無一錢。
聽航船歌十首  其五 方回
十千債要廿千償，債主仍須數倍强。定是還家被官縛，且將貫百寄妻孃。
聽航船歌十首  其六 方回
南到杭州北楚州，三江八堰水通流。牽板船篙爲飯碗，不能辛苦把鋤頭。
聽航船歌十首  其七 方回
雇載錢輕載不輕，阿郎拽牽阿奴撐。五千斤蠟三千漆，寧馨時年欲夜行。
聽航船歌十首  其八 方回
南姚村打北姚村，鬼哭誰憐枉死魂。爭似梢工留口喫，秀州城外鴨餛飩。
聽航船歌十首  其九 方回
賭錢輸了阿儂哥，黄草單衫破孔多。相趁縮砂紅豆客，霜風九月上淮河。
聽航船歌十首  其一○ 方回
船頭船尾唱歌聲，蘇秀湖杭總弟兄。喝攏喝開不相照，阿牛賊狗便無情。
柵堰二歎 方回
船行三五日，不得不思家。索米開橋柵，徵錢運堰車。於官何所補，爲客自堪嗟。况復饑荒後，群偷沸似麻。
過秀州城東 方回
海邑疏囚昔此過，鳴榔未了又漁歌。重來野色秋如許，似覺人家舊更多。晴日茅簷橫曬布，水田竹架倒扦禾。吳儂苟且度饑歲，焉得官廉吏不苛。
將至魏塘鎮 方回
客路晴爲最，舟行穩似車。天形環澤國，秋色畫田家。未用憐霜草，猶時見水花。雁過知已近，鵲語故微譁。
爲魏塘王居士留三日二首  其一 方回
水鄉熟處未全饑，舟楫安行盜亦稀。乘興聊爲三日客，魏塘酒賤蟹螯肥。
爲魏塘王居士留三日二首  其二 方回
魏塘酒賤蟹螯肥，久要人情忍重違。呼妓訪僧俱不必，醉三晝夜可言歸。
曉發秀州城南 方回
較似蘇湖郡，無山四渺然。近城先見塔，出戶即乘船。曉澤升紅日，秋光際碧天。稻粱無不足，最憶舊豐年。
漁家 方回
全家居小艇，面色總成黧。何事偏多子，平生僅一妻。螺羹兼蜆肉，稗粥和秔粞。細省莊周語，逍遥理未齊。
復過臨平 方回
岸上頻呼喝，船中劇蕩摇。倒桅將過市，落牽爲逢橋。蟹斷非羲卦，漁榔即舜韶。客愁元歷歷，詩思亦飄飄。
過許村 方回
長安才上堰，風物似微饒。野老能相認，輕船不待招。炊菱開甑熱，秤鯽滿籃跳。偶有樽中物，何爲靳一澆。
會鶴臞鄭高士庵爲予寫神走筆賦雜言 方回
我不羨渠乘大馬食肥肉，我不羨渠寢細氈居華屋。富貴兩字輸與渠，奈渠未免一字俗。我有詩腸如月朗三秋，我有酒腸如海吞百瀆。西湖之水足供酒一杯，西湖之山可作詩千幅。羽客寫我醉吟意，雪爲長髯電爲目。豈知天上三台星，焉用人間九州督。仕宦不達坐多言，衰老未死緣寡欲。眉毛及鬚尚如漆，此爲壽相萬事足。莫言不智又無福，寧當忍窮勿受辱。氣豪未減天外鴻，神清差似霜前菊。有人指點問爲誰，云是紫陽方虛谷。欲求我者，南山之南，北山之北。
鄭無貳和予雜言有緣督之句用韻謝之 方回
可食不必駝峰肉，可居不必鴟尾屋。竹籬菜羹人得知，此中有士定不俗。東里先生癯似鶴，閒門不受童蒙瀆。七絃琴外棋一枰，七星冠上巾一幅。忽然一日紫陽虛叟來，暫肯朦朧開睡目。朝聞客子代穰侯，暮見河陽誅汧督。居然鵬鷃自不齊，孰謂熊魚俱所欲。平生此老世人嫉若讎，至此方知夔一足。無心敢徼失馬福，勿用小榮包大辱。富兒貴公百花盡，吾曹冷落如殘菊。君不見老氏故書教我云，守雌守黑爲谿谷。會當訪公更謀一大醉，幕天席地鼾卧無南北。
次韻贈仇仁近 方回
如池之酒如林肉，不與寒士作厦屋。馬畜彌山金滿堂，此但可以駭愚俗。得時引類上雲霄，失勢舉族填溝瀆。曾不若仇翁方叟兩窮交，相與坦蕩忘邊幅。知我無錢借書令我典，至今市井小兒相指目。嗟今之人我未識，可魯陽虎宋華督。屈心抑志諒未能，及物濟人非不欲。古人胸次一相知，劉文叔忘其腹，嚴子陵忘其足。後之君子莫若自求福，考槃遯肥遠匪辱。檀道濟號爲萬里之長城，何似陶元亮醉卧一籬菊。危途所至太行坂，深坑莫測沃焦谷。我將歸老紫陽山，尚恐烏大夫之馬幣聘溫生洛之南，聘石生洛之北。
次前韻述將歸 方回
我雖無絲無竹亦無肉，猶有杜子美萬卷書，猶有陸士衡三間屋。作詩寧作郊島之寒瘦，終不屑元輕而白俗。文章雜在衆人中，大似濁河橫濟瀆。平生浪費幾吟牋，何啻右軍九萬幅。既嘗注漆園之十九言，又頗擬栗里之四八目。道眼一照百皆妄，未若奴耕婢織躬課督。江湖落魄但欠一歸耳，休官已幸天從欲。子男女七孫四人，有菜共羹吾亦足。過此更徼非妄福，政恐招憂復招辱。宅門夏蔭雙高桐，園徑秋香萬叢菊。於是自歌招隠歌，歌曰鶴怨猿驚兮在空谷。四十餘年萍蓬將七十，又何必越之南燕之北。
十月初六日同仇仁近至王子由庵遂飲白雲李居士宅書事 方回
初上吳山北，遂過吳山南。茂樹悉剪薙，餘石空巉巖。向來華屋處，十不存二三。忽如入壺天，偶得羽人庵。閲畫有遠意，評詩無俗談。背湖萬松嶺，面江三茅觀。人煙向如織，今者篁竹半。獵士捕乳虎，伏弩行者斷。野獸出城市，白晝無忌憚。昨僅獲其一，此事可三嘆。誰家有幽居，下瞰煙雲洲。西極夕陽外，東窮滄海頭。一覽不欲盡，翠樹蓄其樓。主人雅好事，置酒更獻酬。禹穴渺何許，指視令人愁。酒中泛酥椒，酒味彌芳烈。菓蔬無不佳，霜螯風味絕。卜夜意未闌，醉歸步微月。人生了一日，世故劇瑣屑。窮達不足云，興亡詎須說。
見李提學所和詩次韻 方回
南來藉藉已聲先，遥挹清揚意謂然。果見新詩金擲地，始知餘子管窺天。三書光範門前拜，一斗長安市上眠。舊日猖狂俱已矣，輸君衡鑑政高懸。
題仇仁近白駒詩圖趙子昂畫及書 方回
至潔不見取，此責自有人。縶維幸不及，遯野醉自珍。上下不相求，於中歌者頻。歌者誠愛賢，賢者亦愛身。
次韻李景安提學同過伯幾  其一 方回
萬卷芸香擁燕居，客來談論洶淮湖。精言琴律根前輩，朗誦詩篇壓老夫。胥謂買鄰遷爽塏，祇應負郭欠膏腴。真能隠處非難事，恐有天邊尺一呼。
次韻李景安提學同過伯幾  其二 方回
宦學因之當卜居，定能騎舫遍林湖。遺編早已探千古，緒論何難奪萬夫。近日人才愁閴寂，此君風味極芳腴。香山老子閒無事，張丈殷兄或許呼。
同伯幾過張子範子周兄弟園池  其一 方回
堂上琴書間鼎彝，簷前金鯽映冰池。園林花木初容見，家世衣冠便可知。熟識二難俱好事，偶來兩客各能詩。一時觸目多佳思，爛醉如泥竟未奇。
同伯幾過張子範子周兄弟園池  其二 方回
何處消除半日閒，看朱成碧夜扶還。定知此意風塵表，能致吾曹水竹間。孝友門闌佳子弟，承平人物舊湖山。飲多過量成詩緩，酒醒思之亦厚顔。
留題槃隠高士王子由書齋 方回
萬宇橫陳碧瓦齊，濃嵐淡靄總詩題。隔江煙樹窗中細，過海風檣檻外低。琴僅可絃星半缺，壁應欲畫雪新泥。南華卧讀兩三卷，猶喜晴簷日未西。
次韻仇仁近題王子由隠居 方回
凉窗暑却扇，燠閤寒謝裘。主人一不凡，永無俗客遊。地高山使然，十倍百尺樓。人品似更高，不識王公侯。是中即洞天，何所復崑丘。靈府能自超，玄關元不幽。染腴匪道味，涉累非仙流。寂靜保此室，毫髪不外求。有書亦時讀，一日踰千秋。
頻至子由書齋追記遊事 方回
行山稍已倦，徑作坦腹卧。茗至即仰啜，即復起端坐。拓窗眼豁然，如見天宇大。金碧何太麗，玉雪不受涴。向來宴豢人，魂兮復誰些。積沙東西移，怒潮日夜簸。煙表越樹細，雲端海鵲過。人生僅如尺，倏忽分寸挫。萬古一悲歌，悲歌孰予和。
仇仁近之姑蘇別後奉寄 方回
詩眼到姑蘇，今愁古恨俱。臺驚吳後鹿，江問漢時鱸。矯奪風應息，懷襄氣未甦。梅邊早迴首，飛鶴望林逋。
白雲李處士於大樗下築小庵用題王子由書齋韻賦之 方回
天地元知一指齊，樗庵小小架榱題。故應懶散身常健，孰謂昂藏意未低。神氣自調丹鼎火，仙班不藉紫芝泥。落成此老來酣飲，酬爵端容據席西。
白雲山房次韻馬道士虛中三首  其一 方回
閒愁不斷連天遠，濁醪快似并州剪。興亡得喪橫胸中，冰消雪釋春風轉。我本不學抱朴翁，何脩致此丹砂容。服食呼吸能還童，不如但飲瑠璃鍾。寶蓮山南屢簪聚，醉鄉不省歸來處。東鄰西舍姓名誰，但記門前大樗樹。
白雲山房次韻馬道士虛中三首  其二 方回
意所欲往路無遠，暖韭早梅政堪剪。相逢不少酒一盃，大勝能成丹九轉。爭席者誰斯薪翁，何至帖奉魚軍容。我一山僕君一童，亦無蛾眉間歌鐘。忽如雲散倏萍聚，無何有鄉是歸處。寄聲爲謝黄面仙，焉用七重圍寶樹。
白雲山房次韻馬道士虛中三首  其三 方回
霜凈天空心共遠，一縷遊絲無可剪。欲識人間真道人，眼近紅塵念頭轉。歷歷落落一禿翁，取數過多邴曼容。從今教子爲牧童，豈復敢望銘鼎鐘。閒朋冷友時相聚，方寸不無暗合處。谷神玄牝要深知，釣竿須拂珊瑚樹。
次前韻將歸隠黄山 方回
我家黄山百里遠，兩峰插天翠如剪。歸心久落故溪雲，柁轉不由船不轉。采茶斸藥呼鄰翁，藉草地寬何不容。挾兔園冊教兒童，菜飽無異祿萬鍾。底須太史占星聚，世人尋覓無知處。海內故人脫相思，江東渭北空雲樹。
追次仇仁近韻謾成三首  其一 方回
儒冠誰使著，何至動言貧。此事須吾黨，相期到古人。衰顔猶可鏡，短髪僅堪巾。舉世無知者，孤燈夜獨親。
追次仇仁近韻謾成三首  其二 方回
卧思身世事，無夜不更深。脫難泅登岸，逃名影就陰。樽中醉魯酒，弦外自陶琴。詩就誰能賞，徒勞太古吟。
追次仇仁近韻謾成三首  其三 方回
風雲乘變化，微賤忽公孤。內足窮過達，多求智返愚。談鋒椎衍奭，筆陣掃孫吳。時彥當如此，吾歸釣雪鱸。
送杜景齊歸平陽二首  其一 方回
每憶東甌郡，柑花入夢香。市人無素服，田婦亦紅粧。鱟蟹豐漁戶，犀珠聚䌖商。年登猶足樂，何必殢錢塘。
送杜景齊歸平陽二首  其二 方回
君住平陽縣，無家不讀書。計偕今已廢，師授未應疏。兵革崩騰後，衣冠喪蕩餘。別懷似難寫，吾道竟何如。
贈徐瓢翁二首  其一 方回
碧眸冰齒壽眉厖，誰識前朝老雪江。指下七弦今第一，豪端行法更難雙。向來屢獲觀詩卷，恨不相從倒酒缸。深愧後期似圯下，雲間幾度拓吟窗。
贈徐瓢翁二首  其二 方回
六十年前欲冠時，江湖聲價已飈馳。四靈在昔三曾識，八袠于今百可期。多難漸驚前輩盡，老懷那許後人知。何當琴酒燈窗夜，莫說興亡但說詩。
丁亥十一月初八日南至二首  其一 方回
閒客何庸早起忙，高眠懶復問雲祥。宦情不作葭灰動，吟筆寧爭繡線長。逆旅四年逢此節，徒行六日可吾鄉。衝風踏雪須歸去，薺菜肥甜白酒香。
丁亥十一月初八日南至二首  其二 方回
涉險騎危一紀强，四驚陽復寓錢塘。山深黟歙生涯薄，水溢蘇湖歲事荒。暫遣歸寧憐小婢，尚遲絕少撫諸郎。官壺豈似無灰酒，有客携來亦盡觴。
至後有感 方回
秋來意欲過江東，建子侵尋月已中。晴日久之今雪作，老夫于此豈途窮。未嫌江泌衣生虱，尚許嵇康目送鴻。可怪平生非一事，無勞咄咄漫書空。
喜雪 方回
寒空雨止暫霏微，積漸隨風散亂飛。夜氣直能欺毯纊，晨光不待啟窗扉。兒童踴躍歡聲起，鳥雀摧藏過翼稀。想見竹梢亞梅處，家人掃徑望予歸。
雪中憶昔五首  其一 方回
憶昔浮蛆醉玉醅，天寒一日飲千杯。危樓擁妓臨晴雪，聯馬呼僧認野梅。豈料暮年紉敗絮，尚容永夜畫殘灰。間關幸脫干戈死，落魄佯狂自可哀。
雪中憶昔五首  其二 方回
憶昔繁華侶俊遊，寧知後死挂閒愁。無人復唱魚兒曲，何處重尋燕子樓。張敞空思前漢尹，邵平誰識故秦侯。定應冥漠猶遺恨，蔗節瓜犀啟夜丘。
雪中憶昔五首  其三 方回
憶昔華年氣似雲，雪湖終日醉醺醺。室家未有兒和女，賓主相忘我與君。豈信亂離生白髪，猶思歌笑調紅裙。扁舟一問桃源路，治亂當時自此分。
雪中憶昔五首  其四 方回
憶昔凌晨泛雪湖，明天淨地一塵無。略聞倩盼歌金縷，盡聳清揚倒玉壺。屢造廟朝終擯逐，偶登名第自囚拘。即今忍索梅花笑，死徙流離足嘆吁。
雪中憶昔五首  其五 方回
憶昔湖天雪最奇，畫船朝出暮歸遲。忍寒賞竹憐高節，踏濕尋梅致好枝。熟醉何嘗知病酒，狂吟所至動成詩。褵褷凍雀今相似，心欲高飛翅已垂。
寒夜 方回
薪粲常相迫，衾裘本自單。至分驚屢改，去住覺俱難。愁與思妨寐，霜兼雪倍寒。百年誰不盡，一夕獨堪歎。
寒朝 方回
甚欲常晴日，何堪復暗雲。樹寒禽縮項，雨凍瓦成紋。歸路非嫌濘，行庖豈厭葷。獨能知此意，朝鏡白紛紛。
十一月十四夜聽雨爲霰聽霰爲雪久之雪後爲驟雨自昏達旦無寐 方回
雨聲更霰雪，昏聽達清晨。自笑能吟客，常爲不寐人。絮寒勤拭涕，簀響懼翻身。苦語知誰會，應堪泣鬼神。
過李景安論詩爲作長句 方回
三百年來工五七，追雅媲騷誰第一。獨聞彭城陳正字，向來得法金華伯。終古不朽語言在，以詩教人人不識。善學少陵而不爲，殆如孟子不言易。世人往往談神仙，便欲插翅登青天。邀尋道士學服餌，朝呼暮吸夜煉煎。換骨一語曾未悟，未辦黄庭脩內丹。俗流無骨但有肉，蝦蟆敢競驪龍先。姚合許渾精儷偶，青必對紅花對柳。兒童傚之易不難，形則肖矣神何有。求之雕刻繪畫間，鵠乃類鶩虎勝狗。由陳入黄據杜壇，當知掬水月在手。後生可畏嘗聞之，君友何人師者誰。雙井白門浣花脈，實字用正虛用奇。鬰輪袍曲異箏笛，藐姑射姿無粉脂。梯危磴絕不可近，尚有簡齋橫一枝。
十一月十五日 方回
倏忽何庸詰，參差未易齊。樹枯元不死，雪盡竟爲泥。豈謂身纔老，從來意欲西。一窮寧骨立，九殞未頭底。
十一月十五夜 方回
竟與鰥魚似，無由濁蟻持。百爲元有命，一往復何疑。殘夢終難續，深憂暗自知。鄰雛夜啼急，吾亦憶吾兒。
得存心書訴貧 方回
務得終多懼，圖全敢嘆窮。懶能爭口腹，差覺負兒童。客久叢咨怨，年衰絕變通。雲臺少馮衍，未必盡人雄。
再讀存心書 方回
每報家書至，心如喜懼何。欲開疑有故，已讀幸無他。典粥貲財罄，寒饑幼稚多。衰門真可歎，兩世誤儒科。
次韻景安提學謾成三首  其一 方回
敢着尋常白眼看，壑冰峰雪照人寒。言詩已是登壇將，勸學聊爲祭酒官。士類相推無異論，親顔遥覺有餘歡。即今人物皆公等，豈不憂時意稍寬。
次韻景安提學謾成三首  其二 方回
豪釐俗事不留情，詩律崢嶸骨骼清。初僅傳聞心已服，每當展玩眼尤明。笑談足使千軍掃，移斡真能九鼎輕。焉得夜檠對吟影，同聽急雪打窗聲。
次韻景安提學謾成三首  其三 方回
歲晚江空野泬寥，衝寒訪我不辭遥。褰裳却馬從泥濺，掬水烹茶待雪消。百戰奚爲蝸左角，一炊未辦米長腰。尋梅端許忘車笠，握手城西遍六橋。
景安錄示舊雪詩擬簡齋走筆賦所感奉謝 方回
名都十萬戶，擁貂者爲誰。一二達官外，絮纊或無之。南雪壓瘴癘，此事不可遲。寠人既云衆，速霽斯爲宜。天公作惡劇，十日韜晴曦。平地尺未已，塞門湮途岐。少年未更事，駭謂如此奇。危登或深泛，一酣傾百巵。今年老更窮，客爐擁尪羸。稍稍穴窗隙，縮首略一窺。未卜麰麥王，但憫烏鳥饑。大兒寄書來，土凍菜本萎。歸家煮荒薺，一飽亦肉糜。寧當卧袁安，何用訪戴逵。答云有故人，貽我幼婦詞。未妨三十韻，一酬带間詩。
次韻景安吳山觀雪 方回
盡洗眼底塵，頓寬胸中憂。此雪端爲誰，奇哉君之遊。平步飛鳥背，長嘯孤峰頭。恍惚閬風苑，嫖姚結鄰樓。了不異天上，培塿視九州。北方當此時，如蝟縮馬牛。南方幸不然，但覺瑞彩浮。晴日一以出，壯觀挽不留。作急著妙句，小費靈府謀。老夫儻可從，亦足祛窮愁。凡骨絕仙分，勝覽輸高流。乃後有佳集，次第或見收。冰解燒痕青，問梅孤山幽。
雪中俞仲淵寄詩見懷次韻 方回
客囊單乏去途悠，欲詣高人未有由。如許江山明霽雪，與誰詩酒共危樓。忽驚天外來雙鯉，自笑人間寄一鷗。舟滯楫膠肯予相，官河冰解即乘流。
留杭近三年得去賦不可不出城 方回
不可不出城，頑軀百無病。不可不出城，老眼亦何凈。第一脫俗塵，最便于野性。第二井不鹹，所至水可飲。第三魚價賤，第四酒味勝。第五無火驚，第六無燈禁。第七航船歌，欸乃亦可聽。爾曹居城中，小屋如敗甑。臭穢之所蒸，面面環厠圊。五更聞喪鼓，骨肉付煙燼。巧僞以爲生，語無一可信。婦女狐媚繁，商賈狙詐競。天下不皆然，杭城爲特甚。我今才出城，七美一朝併。眺望心神清，眠卧魂魄定。空闊水雲間，孰謂雪風勁。寄語城中人，何時免闂穽。不可不出城，所以發茲詠。
泊赤岸微曉 方回
今年夏雨水，浙右歲事失。五月客杭城，市民幾不粒。逮乎書雲前，稍稍喜晴色。轉手又不然，一雪二十日。豈止閭巷窮，大半缺衣食。我窮尤自笑，亦嘗二千石。今如故將軍，俗眼不見識。下舟北關埭，泥水何狼籍。離披一破傘，𣕕杌兩敗屐。俗諺雨夾雪，未易得休息。大雪復大雨，造物詎容詰。柁師所見賃，脩廣僅數尺。而我凡五人，卧處殊太窄。初過臯亭山，垂近臨平驛。有酒二三壺，聊以慰僕廝。吁嗟歲云暮，何苦事行役。馬援壯志已，阮籍窮途迫。永夜不復眠，孤篷滴復滴。天地豈不大，一葉寄茲夕。
下長安堰 方回
已雪又復雨，天寒行路難。船中寒尚可，未若堰頭寒。已雨又欲雪，泥深行路迷。岸邊泥尚可，未若堰頭泥。官船買船逾十丈，終日牽攀僅能上。小船不闊五尺者，大船塞之不容下。堰夫慣見甘途汙，軸膠纜斷相號呼。得錢贍家計未愚，不惜身如牛與豬。人生劣可足衣食，何必來此堰頭立。
泊崇德縣曉作 方回
岸上馬蹄響，縣中更鼓清。篷背雨亦止，意當明旦晴。夢記所泊處，喬木枯崢嶸。天色果開否，浩浩惟風聲。篙師夜先起，船尾燈火明。苦寒未可發，婦爲治餐烹。咀嚼似有味，宿昔餘蔬羹。人世如此耳，役役一飯營。負販規貨利，干祿求榮名。斯人以家浮，止爾了一生。大者據疆土，以國相攻爭。至微若螻蟻，行陣有戰征。我卧思此事，究竟終何成。頑僕懵無知，鼻息如雷鳴。
過嘉興道中接待寺丁丑十二月赴逮揚州遇雪留宿愴然有感 方回
疇昔留此寺，亦茲臘雪天。天寒了不異，俯仰十一年。是時尚守郡，赴逮趨淮壖。不知坐何事，自省無尤愆。家有屋幾間，亦有數頃田。書生未甚窮，不憂無酒錢。事白夏至秋，然後得南旋。即今身自由，幸已不屬官。客貧一物無，駕此如葉船。四僕色常饑，況望酣與羶。家人九霄外，何由致橐饘。豈不亦念我，逢麴流饞涎。我非不欲仕，危途畏隮顛。勢雖已窘迫，心終無憂煎。新歲六十二，白髪被兩肩。尚堪屈此膝，跪起貴要前。訪舊非得已，誰當佐腰纏。尅日可以歸，小俟春牛鞭。
永樂沽酒 方回
大寒豈可無杯酒，欲致多多恨未能。楮幣破慳捐一券，瓦壺絕少約三升。村沽太薄全如水，凍面微溫尚带冰。爨僕篙工莫相訝，向來曾有肉如陵。
泊嘉興城北門外 方回
老病今如許，江湖豈所宜。未妨寧過計，不是故多疑。歉歲真難度，姦人或見窺。移舟入城泊，何敢强違時。
聞舟人既畏寒復畏盜 方回
縹緲凌空一葉船，閉篷端類管窺天。千林盡赭當寒月，萬室俱枵更儉年。未必風饕真墮指，其如草竊正垂涎。瓶梅斗汲山齋夜，曷不歸歟枕石眠。
觀岸樹 方回
行舟觀岸樹，意若有不足。豈惟檉柳楊，亦頗間篁竹。猥瑣匪大材，誰謂真不曲。北風稍向南，南風稍向北。弱質不自由，隨風作反覆。我家有喬松，似是千秋木。下無藤蘿纏，上無禽鳥宿。清陰蔭百畝，毅然立于獨。八風吹不動，矧肯變寒燠。是可託吾廬，隠居于此卜。焉能江湖間，浪與此輩逐。
驛馬嘆 方回
鐵陣突萬人，覂駕行九軌。聖門稱其德，成功亦云偉。嗟爾驛騎者，售身墮泥滓。朝才南一程，夕又北百里。鞭走不暫停，脊背作瘡痏。爾生既無知，爾死然後已。鹽車未爲甚，敝帷無復擬。惟人役萬物，致用斯爲美。用之失其所，益此即損彼。服牛利播種，鑽龜卜休徵。牛龜何不幸，爲人謀何矣。釋氏欲無生，厥意殆見此。奈何說輪迴，眩俗滋譎詭。人畜互相爲，萬萬無此理。皮毛受困苦，王侯享華侈。謂皆前世事，夙業之所使。我獨謂天性，豈各私一己。生囿形骸間，死散虛空裏。性同質不同，竄易烏有是。愛人而愛物，人當近仁耳。使其一不愛，何惜一馬死。我賦驛馬篇，哀歌有深旨。
大風寒微晴 方回
窮旅寬愁思，嚴寒作淡晴。終須開日色，何可欠風聲。地白猶含凍，天青漸放明。吳門稍和暖，應有故人迎。
大雪泊平望買酒戲書 方回
天若不産綿，世多凍死民。世若不釀酒，亦復愁殺人。凍面無人色，泊舟下塘側。綿衣既云薄，酒亦何可得。妙絕少陵句，舟重欲無聞。袖手復縮脚，意終思一醺。試一問篙工，酒自此間有。奈何泥滑滑，寸步未易取。不恨衣綿少，但愁無酒錢。能將錢致酒，即似衣添綿。忍凍至于此，猶喜肆嘲弄。此雪遂大作，不凍復誰凍。
書所見 方回
春風元在眼，雪定不難消。凍杞垂紅子，晴麰動綠苗。行人相叫喚，旅雁忽驚飄。古柱鎸年號，承平舊石橋。
小長橋書事 方回
似覺晴光稍不同，天成奇句與衰翁。雪滋死草芽先綠，冰浴新鵝掌倍紅。荏苒客途驚歲暮，凄凉家事憶江東。小長橋畔誰知許，一棹孤舟萬籟風。
太湖觀雪 方回
平生不信有昇天，今日臨風似欲仙。海內百年詩客眼，雪中一葉太湖船。綿綿草樹漁汀遠，續續茅茨野屋偏。定是丹青不能畫，一澆殊欠酒如泉。
步雪過長橋 方回
太湖三萬八千頃，物色分明爲我饒。風急落帆臨古塔，雪深著屐渡長橋。一蓑滅沒漁家樂，數字欹斜雁路遥。小立忍寒不能去，百年壯觀盡今朝。
晴過常州 方回
雪霜何太甚，寒意極今年。紅早迎初日，青還見舊天。晴光明草屋，暖力破冰田。堰路應無礙，頻頻問過船。
洛社曉行 方回
船摇不能卧，起問夜如何。煜煜明鄰火，遥遥起暗歌。暖知殘雪盡，晴見大星多。良喜前程穩，無風水不波。
丹陽道中大雪 方回
輕船摇兀涕垂頤，我見人船更謂奇。瑣細穿篷仍急舞，迷漫渡水故斜吹。孤村茅屋炊烟絕，匹馬氈衫凍僕隨。此是老夫有聲畫，丹陽道上雪天詩。
奔牛呂城過堰甚難 方回
君不見奔牛呂城古堰頭，南人北人千百舟。爭車奪纜塞堰道，但未殺人舂戈矛。南人軍行欺百姓，北人官行氣尤盛。龍庭貴種西域賈，更敢與渠爭性命。叱咤喑嗚憑氣力，大梃長鞭肆鏖擊。水泥滑滑雪漫天，歐人見血推人溺。吳人愚癡極可憐，買航賃客逃饑年。航小伏岸不得進，堰吏叫怒需堰錢。人間官府全若無，弱者殆爲强者屠。强愈得志弱惟死，無州無縣不如此。
阻雪留丹陽苦寒 方回
雪沒無行路，風吹欲倒人。豈堪猶作客，忍負不貲身。似水驚衣被，如金議炭薪。從來無許冷，此際豈宜貧。
丹陽苦寒再賦 方回
凍雪猶凝滯，陰風欲怒號。樹梢棲鳥墮，船底積冰膠。孰匪焦先室，誰能范叔袍。竟無霑醉策，足與苦寒鏖。
留丹陽三日苦寒戲爲短歌 方回
自從書雲入嘉平，一月間無三日晴。大雪二十五六日，漫天塞地冰崢嶸。吳江渡橋意頗快，呂城爭堰心還驚。丹陽古縣暮落牽，凍人欲死無人行。夜投孤店風更緊，燃草不煙燈滅影。北人下馬驚相問，自古江南無此冷。求薪不可炭更難，僕御告餒衾裯單。我生南土六十二，自古江南無此寒。卧不脫衣袍带斷，濕靴破襪泥袴綻。焉得閨人呵手縫，可向誰家借針線。船路不通驛路泥，田家閉戶如雞栖。推車荷擔喚不去，寧煨藁秸烹糠粞。可以我而返不如，乾坤浩蕩歲云暮。豈無擁爐畫灰處，焉用遑遑問征路。
喜晴行 方回
漂零蹤迹客囊空，迅駛光陰歲律窮。野次忽驚三夜雪，林端初住五更風。斗杓南指天猶黑，海氣東昇日已紅。稍借晴光動楊柳，歸心肯復後春鴻。
白土道中 方回
雪後江南路，新晴野日濃。車輿通旅客，籬落聚村僮。澌解波□□，泥乾土未鬆。吾家有春酒，歸斸故園菘。
夜宿白土市 方回
雪路岡泥滑，無過亦緩行。丹陽朝冒凍，白土暮逢晴。俗織紗爲業，村帘酒有名。販商非我事，一醉客心驚。
過句容縣 方回
王氣金陵宅，仙家句曲山。興衰頻返掌，寒燠互循環。雪沒陂塘裏，春生花樹間。頗聞糝羊美，無酒破愁顔。
建康道中 方回
土入江東厚，民方浙右醇。疏松岡路雪，晴麥野田春。往事更離亂，衰年厭苦辛。興亡不須歎，請看石麒麟。
次韻許大初見贈二首  其一 方回
相逢未覺道途難，把酒論詩數夕間。磊落胸襟開古誼，從容色笑借和顔。長年役役魚千里，末俗悠悠虎九關。頼是同鄉復同味，一寒如此遽春還。
次韻許大初見贈二首  其二 方回
風燈雪屋話艱難，各喜詩成咳唾間。早幸淵騫同闕里，終當園季隠商山。草玄執戟空投閣，枕麵參軍善閉關。祇恐傍人足嘲訝，如泥爛醉不知還。
贈江東李提學 方回
小難和氣如三春，大難色瑩清無塵。小難作詩到聖處，大難更自髯絕倫。天憐今年窮已極，稍慰蒹葭霜露身。惡風劇雪走千里，一識頓有兩玉人。西岡李氏自五代，彩棒作尉金沙津。神堯之子太宗弟，鄭王枝葉元至親。衣冠不絕七百歲，至今寶藏唐告綸。吾家秋崖與題跋，樂石刻玉高嶙峋。龍準子孫鴻雁行，彷彿猶見青蓮真。江東浙右喬木國，小却管領儒簪紳。雅衰風息離騷降，邇來此道尤荆榛。少陵一老擅古今，學所從入須黄陳。後世口耳逐世好，九苞一角誰鳳麟。君家兄弟名驟起，傳者驚嘆筆有神。門第既已推第一，人品學問俱不羣。嗚呼宇宙之大我輩未嘗少，高歌一曲吾氣其庶伸。
寄許太初 方回
憶昨與君同榻時，奇溫疊重狨豹皮。醉卧嘔吐污茵帳，君不誚責予不知。一從建康出城去，七里八岡泥涉路。一步一滑不可度，始復思君寢處處。幸有筍輿猶得乘，其實不勝其戰兢。句容破店無卧榻，一夜打坐如禪僧。老頑窮健耐辛苦，地角天涯迷處所。客中知我何如人，店嫗無頼肆譏侮。蹉跎六十二年身，明日又見新年春。祇應獨坐思鄉客，猶勝孤征失路人。
句容道中 方回
陂滿風初漾，林明雪未殘。路泥尤覺遠，野閣不勝寒。軍過開門少，村稀覓店難。忽逢新日色，久別喜相看。
過白土市 方回
椒頌無聞不見儺，客途如此寂寥何。丙寅小運流年換，丁亥當生本命過。白土市荒沽野釀，紫陽山遠夢吟窩。還家要及春猶早，花滿千山笋滿坡。
歲除夜過白土市不宿夜幾失道田家地卧四十韻 方回
臘月廿九日，丁亥之歲除。朝發句容縣，寒空晴色初。初晴信可喜，泥深猶尺餘。午憩白土市，暮指丹陽湖。未至四十里，落彩沉金烏。泥晝尚可涉，泥夜何可踰。况乃岡坂間，十步千盤紆。積雪五十日，凍塊始半甦。雪中間以雨，野溜成溝渠。埂塍或斷缺，下有不測淤。江南舊行役，兩夫肩竹輿。與其一跌三，不若拾而徒。芒鞋既已著，豈復惜衣裾。黑者爲水潦，白者爲路途。暗中相摸索，前行後號呼。右手拄我杖，左手一僕扶。遠村坎坎鼓，守歲以自娛。荆棘莽蒼中，焉從造其廬。前導忽還迓，道遠店亦無。求宿一農家，地卧用草鋪。於此得偃息，豈敢過有圖。暖湯濯倦足，濁酒斟浮蛆。意色默相賀，天其念無辜。幸無坑穽墮，險不狼虎屠。燈下見異物，非馬非騾馿。藏牛于屋內，云以避穿窬。終夕噍草聲，去枕才咫且。從者各僵仆，不異犬與豬。平生幾今夕，亦嘗分郡符。軍府熾庭燎，麗譙侈門符。賓客候兵衛，兒童奉屠蘇。焉知窮且老，狼狽逃村墟。瘡痏腰膂破，癢痛皮膚枯。大風鼓天地，嘯鬼號鼪狐。使其伏榛莽，豈不戕厥軀。遥遥烏聊山，有竹有琴書。我故念我家，兒女亦念予。目睫竟不交，炯然如鰥魚。曉行付一笑，終夕空嗟吁。作詩紀此事，異時示吾雛。
戊子元日丹陽道中二首  其一 方回
夜卧田家牯犢傍，晨興秈飯煮葱湯。阨窮未覺英豪恥，清苦應容壽命長。客路天晴聊可喜，家園春動自難忘。已欣舊歲交新歲，却向丹陽憶紫陽。
戊子元日丹陽道中二首  其二 方回
軋軋箯輿獵曉霜，孤征無復共椒觴。浮生物物身爲累，垂老年年節是常。稍聽村田喧鼓笛，遥憐兒女欠衣裳。於潜西上王干路，苦憶茅柴白酒香。
戲書旅况 方回
垢癢頻搔虱欠烘，泥行草宿嘆匆匆。欲紉衣苦無針線，每煮羹難得菜葱。險惡固宜防賊盜，愚頑莫可恕奴僮。閒人况是身爲客，是事難將昔日同。
正月初二日晴過常州 方回
客裏三年問歲除，毗陵歸路又正初。自憐囊澀難沽酒，猶喜船寬可讀書。草比舊痕青已倍，雪成陳迹白無餘。脫寒就暖真奇事，差覺窮途意氣舒。
早風未順喜晴 方回
數星猶自耿寒空，海氣彌天曉日紅。沒脛已無當路雪，打頭不過暫時風。鄉情客思鴻飛外，春色晴光鵲語中。臨酒對花猶健在，誰云矍鑠一衰翁。
二月十一日曉發龍山風順 方回
繁華銷歇市朝空，此地何堪著固窮。久似坎蛙居井底，忽如野鶴出籠中。宿酲夜解催花雨，歸棹春乘上水風。及得清明到家否，新芽茶綠牡丹紅。
泛浙江二首  其一 方回
不爲潮從海上生，元來水淺浪波平。屈曲盤旋船百轉，始知從古浙江名。
泛浙江二首  其二 方回
海門山到富春山，礙石衝沙水幾灣。不是此江故盤屈，雪濤何得詫吳蠻。
曉發富陽縣 方回
長山礲石片帆斜，小雨初晴日眩沙。回首遥看富陽縣，青煙低罩一叢花。
清江濯手 方回
屬鏤憤氣已銷平，江入新安水至清。淨洗長安遮日手，更容塵土到冠纓。
簡趙賓暘 方回
書生豪俠味終酸，詩客顛狂骨本寒。趨就坦夷非不欲，屈蟠老硬亦良難。故將軍已編民伍，冷廣文猶齒學官。何處濁醪謀一斗，能來相送上嚴灘。
簡張中白 方回
疇昔兵興豈料今，朱幡猶憶對青衿。棠郊自愧無遺愛，芹泮遥知有好音。練水招予歸舊隠，錦峰輸子擅清吟。豈無樽酒能娛客，黄浦門頭一再斟。
黄浦門解纜有懷川無竭 方回
舊守煩人送酒錢，江邊五夜泊歸船。就中最憶南山好，一老癯僧伴醉顛。
始暖 方回
垢汗熏蒸蟣虱肥，花前未洗雪泥衣。到家兒女應相訝，四載漂零僅一歸。
別後 方回
朋簪連日醉如泥，別後臨流意自迷。語燕駐空相爾汝，飛花吹岸各東西。
江行大雨水漲四首  其一 方回
客路由來但喜晴，山深何况更舟行。孤篷酒醒三更雨，滴碎愁腸是此聲。
江行大雨水漲四首  其二 方回
一夜水高丈五六，移舟穩傍漁家宿。磯頭浪急上灘難，舟子索錢賽神福。
江行大雨水漲四首  其三 方回
踏竿倒掛似飛猱，水長船行拂樹梢。忽訝平途成峻瀨，更憐危石沒深濤。
江行大雨水漲四首  其四 方回
何處岸頹漂大樹，明朝水落閣平灘。村民爭剪爲薪去，萬事從前預料難。
舟行青谿道中入歙十二首  其一 方回
覆野春陰不肯晴，舟中無酒亦無餳。故教客子知寒食，時有梨花一樹明。
舟行青谿道中入歙十二首  其二 方回
立岸兒童看客過，人煙近處放牛多。萬株漫自栽桑柘，一縷何曾織綺羅。
舟行青谿道中入歙十二首  其三 方回
乘時盜賊起風塵，戰血苔痕幾度春。古廟僅能存大樹，荒山猶自少行人。
舟行青谿道中入歙十二首  其四 方回
水楊梢上欲綿飛，猶覺春寒未解圍。爲怕江風吹客夢，船篷缺處塞蓑衣。
舟行青谿道中入歙十二首  其五 方回
晚風微勁喜新晴，夜半船窗漏月明。卧看孤篷摇水影，悠然枕上一詩成。
舟行青谿道中入歙十二首  其六 方回
夜寒如覺有猿吟，積翠重蒼萬壑深。下水輕舟弦脫箭，盤山細路線穿針。
舟行青谿道中入歙十二首  其七 方回
刺桐花發草如藍，欲卸綿袍剪紵衫。一夜春霜忽如雪，江南天氣不宜蠶。
舟行青谿道中入歙十二首  其八 方回
野桃籬落鵲雙鳴，春曉微寒放嫩晴。汛掃松楸家已近，猶餘七日是清明。
舟行青谿道中入歙十二首  其九 方回
花間預想到家時，笋蕨堆盤薦酒巵。點檢兒童參小學，招呼朋友說新詩。
舟行青谿道中入歙十二首  其一○ 方回
青谿元是歙東鄉，吾祖于時肯寶黄。避地江南結廬處，同時鄰舍有嚴光。
舟行青谿道中入歙十二首  其一一 方回
蕨拳欲動茗抽芽，節近清明路近家。五日緩行三百里，夾溪隨處有桃花。
舟行青谿道中入歙十二首  其一二 方回
歙州民與睦州民，比似吳兒大較貧。爲問山中有何好，山中剩有讀書人。
次韻劉元煇喜予還家携酒見訪三首  其一 方回
白紵烏紗巾，久不見此客。眉長耳有毫，眸子秋水碧。惠然顧柴門，坐對山氣夕。荒蕪淵明徑，寂寞子雲宅。携酒意殊厚，細酌話宿昔。袖中出新作，關鍵有闔闢。五十始學詩，定復笑高適。繄予骨相屯，年年困行役。里社何幸還，尾君杖屨跡。苦辛厭奔馳，憂患飽閲歷。胸中萬不平，一笑春冰釋。雙雞古侯膳，拜賜書之策。顧無明月珠，何以報私覿。
次韻劉元煇喜予還家携酒見訪三首  其二 方回
我其方玄英，君可劉賓客。年皆七旬近，相對詩眼碧。向來每過從，劇談動至夕。久別坐何事，蓬蒿翳荒宅。歸舟落孤帆，曾未踰信昔。空庭遲汛除，野徑缺鋤闢。便能致果饌，共此片時適。萍氏寬征譏，章甫復力役。尚可卜孟鄰，未至削孔跡。飄芳漸紛紛，晴巘正歷歷。此酒不快飲，憂抱何由釋。但願長窮健，縱無馬可策。徒步頃刻間，亦足奉良覿。
次韻劉元煇喜予還家携酒見訪三首  其三 方回
死者已無知，生者暫爲客。三年歸故廬，松竹元自碧。屢驚山中人，永卧泉下夕。一二老朋友，何處卜兆宅。獨君有壽相，氣貌不異昔。冷官故稍卑，良疇焉從闢。幽抱能自寬，勝味各有適。中守神既全，外物至莫役。未悟如夢寐，忽覺無痕跡。眼明遠堪眺，脚健險可歷。萬重煙霞間，不乏仙與釋。吾儕數老翁，撰日散游策。當有佳詩篇，付與來者覿。
三月初五日同諸友自城南遊水西書事 方回
步出城南門，衣袂飄和風。風中有花香，不問紫與紅。萬山似無罅，一水能自通。插雲石色古，噴雪灘聲雄。夙聞長庚伯，來訪宣平翁。想見巉巖間，悠然支孤筇。吾儕復此遊，嘯歌渡船中。未渡東望西，既渡西眺東。東西互眺望，所至隨不同。乃知佳山水，變態焉可窮。犖確陟層巘，茂密穿深叢。倉卒未暇往，虛皇紫陽宮。僧窗亦可人，脩竹攢青空。足用展極目，遥天送歸鴻。更有真趣泉，一泓磨精銅。隸扁故自佳，韻語亦大工。至寶識者少，煙雨埋昏雺。英氣决不泯，定復月貫虹。萬世永無極，百年俱有終。爲問羊叔子，何如王無功。晚生未聞道，邂逅華顛童。酒酣詩不成，歸途竟匆匆。但苦嘲詼劇，談鋒森戰攻。達人當兩忘，一付亡是公。
三月十一日問政山次劉元煇韻 方回
禊節去未遠，是日天更朗。微寒護餘芳，春野綠渺莽。爰從峻嶺登，豈殊茂林賞。支策拄雲漢，舉袖拂星象。遐矚兩眸豁，徐步一足往。年邁忽臻茲，時平猶憶曩。譽竹談亹亹，弔松色怏怏。青空鸛鶴唳，碧甃蝸牛上。龕金窺扁顔，簪玉觀塑像。孰謂幽谷僻，有此殊庭敞。豪飲杯杯滿，清吟字字響。佳兒奉親老，高第事師長。考擊謝鐘鼓，傾寫竭甕盎。自可作畫圖，未易絕夢想。吾家酴醿花，高架政堪仰。能來一中之，勿待南飈爽。
次韻贈趙豈卿吟嘯公之孫乃父亦能詩 方回
大門祖父昔聞聲，交臂差池恨晚生。欲與萬山修郡志，誰能三世擅詩名。故知龍頷無魚目，更覺松心異舜英。字穩句圓經幾煉，定應九轉已丹成。
和陶詠二疏爲郝夢卿畫圖盧處道題跋作 方回
彭澤五斗米，竟爲督郵去。動干寄奴誅，孰識日涉趣。漢元潜震宮，廣受忽高舉。心已料恭顯，定至殺蕭傅。事君義當死，肯復問生路。威福弗惟辟，明哲有回顧。淵明詠二疏，寄意匪自譽。喪元辱先體，貪位綜世務。未若見幾微，政爾養高素。展畫讀瑰染，公等各超悟。風霜斂勁氣，泉石入幽慮。足可休餘年，何用簉朝著。
題孝猿圖 方回
攫果實饑嗛，三聲淚霑裳。尼居曾子侍，寧甘讀此章。不食痛所生，乃能善居喪。林端有返哺，未敵烏衣郎。面故可顔彪，臂豈徒李廣。泣血同高柴，託音異原壤。謂當葬其母，山林縱之往。勿復絆諸籠，充此兒女賞。
次韻贈上饒鄭聖予 方回
鄭里茶山乃詩祖，繼之章澗兩泉吟。端能捷疾追芳躅，當復幽冥入苦心。力到光前還絕後，事殊思古定傷今。兒啼可止有新樣，黄葉元來不是金。
宿西疇曹教授宅 方回
宿羽同夜林，天明各分飛。人生塵土內，別易會合稀。我自錢塘來，君從宣城歸。初喜望顔色，昔癯今似肥。細視久乃覺，翛然不勝衣。老至故當爾，閒心厭塵鞿。戶門豈可忽，仕宦未爲非。邇來三徑荒，園花減芳菲。政坐行作吏，耕稼始願違。子婿環我前，設席燈燭煇。邃廡考畫鼓，崇盤薦瓊蕤。友道比衰喪，聞客扃重扉。獨此意不然，壺倒觴屢揮。酒醒日已出，行行穿山圍。回首重回首，晴川渺煙霏。
行休寧縣南山中 方回
我非塵中人，素心在塵外。深谷行人稀，幽賞與心會。原疇苧苗肥，嶺塢杉木大。女績男斧斤，生理於此頼。稻畦無凶年，山泉百道溉。水滿時自舂，奇哉澗邊碓。惜我乏寸土，把茅不容蓋。老矣徒空談，惘惘發深慨。
泝行回溪三十里入婺源縣界 方回
軍馬所不到，大山夾長谷。千載幾離亂，不知有殺戮。雞犬何晏然，未羨鄠杜曲。連林望不極，春晚蓊以綠。其大至如椽，謂之貓頭竹。苦竹尤清嚴，翠葆森矗矗。厥土最宜杉，彌嶺亙岡麓。種杉二十年，兒女婚嫁足。杉杪以樊圃，杉皮以覆屋。豬圈及牛柵，無不用杉木。聯筏下浙河，善價不輕鬻。山高高至天，爇灰藝畬粟。又有茗荈利，商販給南北。憂旱不憂潦，脫如歲不熟。蕨萁與葛粉，槌搗代糜粥。豈若水鄉人，動至售骨肉。醜陋羞冶容，健壽由寡欲。定非私此邑，大言誇美俗。行脚遍海內，久久寓輦轂。萬端墮姦欺，往事杯水覆。曷不歸乎來，於此擅幽獨。崎嶇犖確間，數步一匍匐。猶勝見貴公，膝行受恥辱。寒泉洗塵心，怪石醒醉目。野叟茅廬邊，買鄰願茲卜。
上回嶺 方回
兒時度大庾，未識險與艱。劍閣天下壯，老矣無由攀。茲嶺同我名，窮源路如環。一重復一掩，千彎仍萬彎。怒石躍奇鬼，淙流出其間。高處望來處，井底忽升天。爲言上復上，何如居庸關。
下回嶺 方回
上嶺何所苦，一步一氣喘。下嶺何所苦，一步一脚軟。直視三千丈，石梯落層巘。終須到平處，尚作屈曲轉。彼猶可通車，太行羊腸坂。此乃不容步，險甚蜀道棧。回首望木杪，千里百里遠。
留回嶺汪明府宅 方回
仇池非仙境，商嶺在人世。詎必深且僻，而後兵可避。大物有轉移，戈甲滿天地。城郭非云遠，馬跡竟不至。蓊蔚樹木密，複重澗谷閟。中有長者家，累葉重名誼。積德服里社，故非一朝致。園池既顯敞，棟宇亦弘邃。文甃洛花紅，雕籠隴禽翠。恍然壺中天，逈與塵界異。崇觴延老夫，子姪盡擎跽。豈惟授之粲，抑且侑以幣。客來無不速，各各滿其意。居多章甫冠，憲憲潔衿佩。如聞築精舍，徽國嚴祀事。紀載儻予屬，庶用報嘉惠。
婺源道中 方回
盤山莫訝去程賒，風俗真淳尚可嘉。行客門前方下馬，主人店裏已烹茶。百泉怒噴常疑雨，萬木陰森不見花。倚杖蒼崖憶何事，白雲深處晦翁家。
次韻謝遯翁吳山長孔昭三首  其一 方回
筆追古作未云賒，正始遺音到永嘉。諫列合騎沙苑馬，從臣宜賜壑源茶。吟邊彭澤先生柳，夢裏長安進士花。不朽故知非爵位，文章海內舊名家。
次韻謝遯翁吳山長孔昭三首  其二 方回
乾淳一老去非賒，里社游談亦孔嘉。仙馭不還緱氏鶴，禪機空說趙州茶。神農爲我先嘗藥，迦葉誰今又笑花。欲向君侯問端的，流風應謝魯東家。
次韻謝遯翁吳山長孔昭三首  其三 方回
降原陟巘敢嫌賒，風物元從僻處嘉。晴日緩行果下馬，春山初試雨前茶。野橋瀟灑泉如雪，石壁巉巖蘚自花。剩欲移居此中住，便依詩老作鄰家。
次韻謝徐贊府 方回
越燠燕寒萬里賒，相逢重接話言嘉。乘車君不輕予笠，缺酒吾惟啜子茶。斯立官銜清似水，叔原樂府麗於花。內交儻許如元白，各賦春深二十家。
次韻謝吳太初 方回
落筆誰云古意賒，四靈何得擅東嘉。跨鸞未斫吳剛桂，對鶴頻烹魏野茶。商略春詞犀墮雪，留連夜酌燭生花。如君三世工文墨，江左于今有幾家。
再次韻謝吳遯翁 方回
一自爲農去國賒，九天無路獻忠嘉。不爭老杜廣文飯，且共仰山鶖子茶。字畫故家元祐脚，篇章時樣鄂州花。它山待刻鐘樓作，震撼烟霞十萬家。
復次韻吳遯翁 方回
乾坤磔裂歲年賒，忽復中原慶獲嘉。雷煥竟能出神劍，張華才許識真茶。一身北去南來雁，萬事朝開暮落花。詩句辱公過相奬，已甘終老作田家。
次韻王君偕子同來訪 方回
愧子初來塢路賒，曾微酒旨與殽嘉。答詩輒便拈枯筆，接話才能供淡茶。膝上佳兒如玉雪，山中春事幾風花。良疇世世勤菑播，終待明時遇宅家。
次韻前廣德趙教授 方回
脩程萬里未爲賒，年少曾逢世運嘉。早擢高科題雁塔，合班邇列饜龍茶。宦情劃似雲歸岫，時事驚如雨送花。書林寶藏饒詞藻，肯羨青霄富貴家。
次韻滕君賓日 方回
數步朱塘路匪賒，晦翁亭創自端嘉。遥聞古屋環脩竹，擬汲寒泉薦苦茶。萬鎰黄金何足寶，四枝丹桂有餘花。諸孫風骨今猶別，師友淵源自一家。
遯翁賜詩不已復次韻二首  其一 方回
登畿稍借隙陰賒，告后謀猷豈不嘉。未斷周妻及何肉，已忘党酒與陶茶。病軀度日惟憑藥，禿鬢經春不識花。頼有公詩滿歸橐，定成多寶駭貧家。
遯翁賜詩不已復次韻二首  其二 方回
極知旅瑣酒難賒，亦欠魚如丙穴嘉。稍向市工求舊硯，更從山戶覓新茶。芙蓉欲度崔嵬嶺，芍藥猶餘爛漫花。但恐歸途別懷惡，時須迴首故人家。
題金明府平易堂 方回
桑疇麥隴頌聲歡，競說琴書政事寬。方寸惟知存豈弟，絲毫不肯作艱難。愛民何啻如兒子，行路休教避長官。來往星源凡幾嶺，從今都作坦途看。
題徐贊府不負堂  其一 方回
哦松人與職俱清，時見春郊雨又晴。所學政應如陸九，只消一語了平生。
題徐贊府不負堂  其二 方回
官無大小各分憂，可但專爲七尺謀。說著此身便非是，寄聲多謝薛嘉州。
爲吳太初題初鄰齋二首  其一 方回
此宅元無一物遮，問君隔壁是誰家。伏羲未畫前頭事，籬落傍邊靠得些。
爲吳太初題初鄰齋二首  其二 方回
三兩茅廬一徑深，略知住處未知心。元來有物先天地，難向君家屋畔尋。
跋張明府獨樂園圖二首  其一 方回
熙寧相住半山寺，元祐人宗獨樂園。早起庵中釣魚手，未應宣靖失中原。
跋張明府獨樂園圖二首  其二 方回
獨樂人聞新法新，定應翻作獨愁人。墓碑一仆黨碑立，已覺園花埋戰塵。
題張明府清風堂三首  其一 方回
麥隴初秋曉吹寒，新篁摇動碧琅玕。滌煩解慍誰相似，父老人人說長官。
題張明府清風堂三首  其二 方回
素紈摇月坐高堂，病暍應無困道傍。好倩豐隆吹火傘，人間各受一襟凉。
題張明府清風堂三首  其三 方回
萬疊春山積雨晴，新茶處處煮車聲。不應獨送月團片，偏與盧仝兩腋生。
題江君天澤古脩堂三首  其一 方回
大虛空重片光懸，何異初開混沌天。能辦辛勤磨玉斧，不愁缺月不團圓。
題江君天澤古脩堂三首  其二 方回
堯付諸馮藥一丸，養心誰續執中丹。三千年後人能服，聖處工夫似不難。
題江君天澤古脩堂三首  其三 方回
文言當日演韋編，夕惕爻觀變兌乾。進德立誠說方法，定曾參到杏壇前。
跋吳初鄰山谷臨風笛真蹟 方回
臨風玉笛調孫郎，百字塵昏紙尚香。細認黄家元祐脚，似人殊喜見他鄉。
跋徐蜚英四世祖神童事 方回
無詩文。
□□□  其一 方回
□□□□□□□，□□□□□□□。□□□□□□□，□軍不復過前村。
□□□  其二 方回
句圓字穩削陳言，詩律吾曹合細論。五藁端能壓南岳，後村死後有前村。
贈刊工程禮 方回
鏤金鎸石切瑶琨，深入詩家不二門。刻畫工夫初亦苦，終然芒角了無痕。
贈硯工楊全 方回
人間漸少老書生，真贋誰能別舊坑。磨墨揮毫自奇怪，可須一硯苦求精。
再贈硯工楊全長句 方回
誰鑿山中龍尾石，遍與人間供翰墨。蛟螭妬嫉互盤踞，鬼神守護勤呵叱。苟非其人不輕出，似覺天公深愛惜。磨硯輕寫俗文章，豈不青蠅污白璧。硯工具眼如玉工，千巖夜見月貫虹。懸崖深淵致巨璞，氈包席裹箱奩中。深藏不敢褻天賜，脅取豈無王與公。脫使捐金動至百，卒未肯售寧固窮。客行何來身突兀，作字不媚詩有骨。此翁謂是謫仙人，開匣再拜獻此物。乃知楊翁亦奇崛，氣高肯爲勢力屈。劍與烈士得所歸，天下之寶不可忽。
題黄君以發擬文公書院梁文及賦 方回
滔天筆勢百川東，小待清霜萬壑空。能草子虛上林賦，更須收斂入檀弓。
追和艮軒俞同年題程一甫詩卷 方回
人物真高絕，何徒上下床。轉頭異今古，翻手變炎凉。應候禽蟲語，知時草樹香。吾曹能不朽，宇宙與俱長。
文公故居有懷 方回
慷慨懷人獨倚樓，定應故國此神遊。共知道派傳洙泗，猶覺文星貫斗牛。八佾舞移誰有魯，兩楹夢斷已無周。先生不遇關何事，更作離騷一段愁。
文公書院新創 方回
新堂育士煥榱椽，突起文公故宅邊。孟子向來推亞聖，鄒人誰不企先賢。遺書會萃垂千古，缺典因循近百年。爲問杏壇舊鄰里，顔曾以後豈無傳。
婺源邑中 方回
天地初開孰結融，一溪千折萬山重。縣城似繞流觴水，郡路多由對鏡峰。祠廟駿奔乾竺會，鄉邦鴻碩兖鄒封。版圖三萬東南有，二事無能可比蹤。
離婺源過古薦注口張村三渡遂登五嶺 方回
卧聞鄰客曉先發，亦束寢衣辭旅榻。急雨頓止風稍動，空山微凉路不滑。溪流向西吾適東，舟渡者三更橫縱。人心最險天自易，左路欲窮須右通。蠶放三眠大麥熟，含桃爛紅豌豆綠。野次思之不可致，七日菜食市無肉。南山之北歸去來，摘菊剪韭手所栽。說詩命酒花當開，焉用拾是登崔嵬。
過芙蓉嶺對鏡嶺羊鬬嶺新嶺塔嶺賦短歌五首  其一 方回
平生所聞芙蓉嶺，上如攀天下入井。老乃來遊殊不然，褰裳頃刻升絕頂。南踰大庾鷓鴣啼，北度居庸朔風緊。客行到彼例凄酸，我已恍惚夢中景。視險如夷兮要深省。君不見芙蓉一嶺今已過，我但慢行君奈何。
過芙蓉嶺對鏡嶺羊鬬嶺新嶺塔嶺賦短歌五首  其二 方回
千鈞巨石百十萬，亂堆橫峙塞山澗。故今流水作嗚咽，行人厭聞猶喜闞。芙蓉非花鏡非鏡，無可充君耳目玩。第一嶺望二三嶺，蜿蜒似作長蛇緩。努力向前兮不須嘆。君不見老夫足垠半天下，臨危豈是趦趄者。
過芙蓉嶺對鏡嶺羊鬬嶺新嶺塔嶺賦短歌五首  其三 方回
客謂老夫今老矣，胡爲尚落空山裏。千艱百難萬不平，上嶺下嶺不肯已。此嶺第三未爲險，人面獸心險於此。乾坤一紀戰旗紅，偶脫亂離身不死。流可無行兮坎即止。君不見羊化爲石鬬即休，兩角蝸爭何所求。
過芙蓉嶺對鏡嶺羊鬬嶺新嶺塔嶺賦短歌五首  其四 方回
第四嶺頭分兩邑，相背無情水流急。浙河東下彭蠡西，到海終須合爲一。海東聞有沃焦石，萬國之水不供吸。世故人心千百岐，有生必死終無迹。焉用皇皇兮仍汲汲。君不見塔嶺之塔焉在哉，不如有酒斟一杯。
過芙蓉嶺對鏡嶺羊鬬嶺新嶺塔嶺賦短歌五首  其五 方回
混沌何年分宇宙，天地日月常如舊。如舊之中却常新，何曾一點受塵垢。誰鑿此山爲捷徑，爭利奔名足馳驟。新嶺終無可舊時，燠不加肥寒不瘦。行人自無兮百年壽。君不見嶺頭日日吹征塵，剩有新人無舊人。
留吳田霜崖吳居士宅予仲女許其孫姻 方回
衆山環如規，中有一川水。山腴翠樹圓，水潔玉石峙。居人近百家，耕餘習文史。此翁獨能詩，早充賓貢士。平生宦情薄，一試倉庾氏。中年厭兵革，肥遯白雲裏。時時吟一篇，自教孫與子。滿屋讀書聲，萬事不到耳。問途訪幽居，曲折十餘里。麥天小雨霽，初夏風日美。遠迓携飲壺，劇談並宴几。門帖句句佳，字畫亦勁偉。盡出名畫掛，頻共高閣倚。烹煎茗笋良，飣餖蔬果旨。鼓吹聒深夜，酒酣未容起。寒薄攀華盛，兩姓合嘉禮。東床向志學，骨相良可喜。積德貽後人，方興未云已。發稟濟青黄，垂紳曳朱紫。天人幽顯間，施報有茲理。略窺宅邊園，培芳茂花卉。黄鶑殆無數，白鷗不知幾。山茶及巖桂，葉葉瑩如洗。間氣鍾人物，吾故卜諸此。老夫託姻好，悠遠自此始。定當繼朱陳，何但誇孔李。
乍歸呈許君公度 方回
東南天地早聞名，三載吾邦沸頌聲。山好更饒詩句好，江清未抵使君清。涓涓流水秧田足，細細吹風麥隴晴。客子歸來問耕穫，故園似可養殘生。
同金漢臣徐蜚英小飲傍溪寺二首  其一 方回
萬峰奇峭一川平，四月清和十日晴。蠶麥豐登宜把酒，山城只欠艷歌聲。
同金漢臣徐蜚英小飲傍溪寺二首  其二 方回
高憑遠眺酒頻斟，誰識風前快飲心。州縣長官勝鄰境，秧疇水滿樹林陰。
送胡子游學正 方回
俗徒紛云云，章甫殊不競。不競何以故，無奈二氏橫。予曰實不然，請各言其行。開闢古至今，儒道獨也正。柱史玄牝門，專氣保清凈。末流詭長生，妄欲奪天命。靈山見作用，誤認氣爲性。輪迴豈有之，怪繆莫究竟。兩俱可鄙者，巫覡事禳禜。愚氓惑幻說，往往墮坑穽。既曰身出家，粉黛侈婚娉。豈不交鬼神，酒肉厭羶蒏。此曹浪夸毗，內衰外徒盛。吾儕讀何書，堯舜至孔孟。搶攘干戈後，學校幸未屏。窮者伏閭閻，甘忍饑寒併。仕或爲冷官，官冷亦何病。甯戚半夜歌，曾點暮春詠。求己勝求人，自重豈容輕。東家子朱子，述作貫百聖。遺言一一在，足可雪几映。省察中爲和，存養義由敬。上泝周程張，例不顓宰柄。乃有功斯文，如揭日月鏡。韶音一以還，二氏噪衛鄭。榛蔓彼自迷，我此松柏勁。歷觀史傳間，不學行國政。喪亡竊威福，依附涉巧令。異端伺罅隙，磨牙騁譏評。前哲貴內脩，韞匵寧待聘。信有飯不足，未羨庖欲清。勉哉子此行，始終抱淵靚。萬一際奇逢，定作蒼生慶。不然歸去來，預戒菊徑迎。
次韻徐贊府蜚英八首  其一 方回
長官行縣課農書，耕叟治田賈趁虛。上到嶺頭望應喜，人煙今密舊時疏。
次韻徐贊府蜚英八首  其二 方回
高低田水入溪流，溪岸閒橫野渡舟。麥飯家家甑中有，永無犢佩起山頭。
次韻徐贊府蜚英八首  其三 方回
樹形萬怪石千奇，我亦曾行亦有詩。焉得一官如長吏，出郊長是看山時。
次韻徐贊府蜚英八首  其四 方回
懸崖複嶺間岡坡，如此天邊遠碧何。誰道此中曾得句，道傍老樹閲人多。
次韻徐贊府蜚英八首  其五 方回
騎入州城出縣城，不須人送不須迎。連峰峻嶺崎嶇極，政自胸中掌樣平。
次韻徐贊府蜚英八首  其六 方回
摩拊惸嫠達下情，領州作縣總書生。清詩要自清心出，比自新安水更清。
次韻徐贊府蜚英八首  其七 方回
屏除呵殿少人知，隨馬囊詩更有誰。五百不來村落靜，自然生齒似螽斯。
次韻徐贊府蜚英八首  其八 方回
老農持底報君公，十日甘霖五日風。夜靜山中看天象，福星偏許照江東。
次韻金漢臣喜雨 方回
山高田易旱，已過一旬晴。豈止商饑飽，真成决死生。甘霖三尺透，病體十分輕。想見琴堂老，催詩意倍清。
夏日小園 方回
山中豈不樂，奈無田可耕。傍宅蒔荒圃，長夏日閒行。行倦即獨坐，時聞幽鳥鳴。剪花汰葵冗，護筍觀竹成。詩就意偶到，事罕心無營。忽復佳客至，取酒相與傾。熟醉徑高卧，頹然忘送迎。餘齡能幾何，聊用遨此生。
戊子生日 方回
去年苦雨客西湖，湯餠經營至午無。窮老復能逢順境，歸林聊得保殘軀。親情飲食煩相問，朋友歌詩似稍腴。永感情懷更衰病，可憐兒輩事庖厨。
生日病腹疾書事 方回
今年六十二，棄官八年矣。生世業已休，來日凜無幾。孰謂嘗作郡，旦暮窘薪米。少時頗豪宕，晚乃窮如此。此事非所憂，所憂學業圮。孤卧僅一榻，疾讀動千紙。積迷如望洋，頓悟不違咫。深井朱夏寒，自汲洗手水。心更潔於手，時以理趣洗。平生大繆誤，豈不習經史。搜覽浪該博，著述墮浮靡。詩雖稍得名，往往語多綺。夙愆奚庸追，舊嗜差可止。迴車遵大路，千聖同一軌。茲晨記吾降，益復感髪齒。忽虛苦下泄，乍實結中痞。道在果何懼，朝聞夕可死。朋友挾壺酒，卒爵强告旨。敦篤謝親姻，輯睦頼鄰里。人情不容拒，羔雁間豆篚。酢賓有故常，勿藥姑少俟。清庖作湯餠，霑丐兒女子。菲饌徹餕餘，稍亦及僕使。老夫且伏枕，萬事莫掛耳。處約猶處樂，可不省諸己。俗競徒朵頤，退脩寧賁趾。幼者日以長，衰邁斯可揣。要令百禩後，知有老居士。
五月十四日梅雨始通走筆二十韻 方回
邇日豈無雨，東有西或無。有亦僅鳴瓦，不肯鳴庭除。簷聲尚難滴，况望浮溝渠。滂沱靡後繼，霹靂空先驅。山田半未蒔，蒔早青苗枯。切慮旱勢迫，莫辦暑氣甦。去歲當此際，浙鄉渺爲湖。窮冬六十日，所至雪塞途。無乃天力竭，有如酒家壚。甕盎夙傾倒，遂絕來者沽。或謂帝有赫，豈忍氓畢屠。久蓄必大泄，勿遽宜少須。鄰寺鐘鼓晦，頓與常時殊。果即驟傾注，屋漏衣巾濡。平明視荒園，破鞋涉泥途。詎惜葵卉仆，但喜豆葉腴。西溪報橋斷，渡舫若小紆。遥想農出野，蓑笠爭奔趨。吾雖乏良疇，窘饑意已紓。天下免溝瘠，敢嘆瓶無儲。
五月二十八日塘頭小集呈同遊劉元煇楊復之 方回
山中五日寒，霖雨久不止。稍稍雲意開，駸駸日色美。駕言出東城，道傍玩流水。胸次積滯悶，一見似可洗。問訊元方兄，太息雍端子。養性在知命，制事當達理。病乃老人常，貧非志士恥。時運縱衰謝，見趣肯卑鄙。荒野叩槿楥，幽軒俯蓮沚。吾友跫然來，君子有酒旨。青甘剖嘉瓜，碧脆摘新李。加籩何必多，真率故佳爾。學道氣臭合，成文笑談綺。鳴禽窺林間，跳魚出波底。驚見我輩人，未有客如此。良晤匪易得，淺醉彌可喜。會當時盍簪，斯樂未云已。
六月初一日次韻酬元煇 方回
吾不及淵明，愛酒未能止。不仕亦有祿，頼此天之美。年年攪饑腸，憂旱復憂水。邇來甘雨調，惡况已一洗。□□佳人葠，古綿真附子。服藥焉用多，寡欲即將理。固窮豈無說，屢空詎足恥。彼以盜賊富，乃茲所深鄙。懷人渴儀刑，秉芳在中沚。心賞於焉臻，酌水味亦旨。况有杯中物，侑以來禽李。清談有餘韻，草木亦側耳。雲霄自旦奭，丘壑且園綺。向來榮進念，腐泥沉井底。相與賡醉吟，所樂不過此。寄語亨衢人，可弔不可喜。猗嗟楚子文，庸肯慍三已。
送嚴陵汪學正巽元併寄趙賓暘 方回
子去桐江路，諸生迓水濱。爲言前郡守，獨憶老詩人。揖拜衣冠古，歌游棟宇新。故吾誰見念，辛苦戰場塵。
次韻元煇昨游 方回
藕花茭葉忽明眼，此地聊乘解慍風。無酒尚堪翻作有，蒼顔終不變爲紅。虛聲浪漫盈天下，急景奔騰過日中。萬事可容著心力，邇來詩句亦怱怱。
贈程山人 方回
青囊遺論究幾深，屋宅爲陽墓宅陰。元出易中後天卦，更憑心上指南針。故知形勝從來有，難必榮華此處尋。周洛秦函倏興廢，豈虞山水喚之今。
五月六月雨寒二十餘日 方回
五月今年更索裘，窮山積雨冷於秋。斯須變化真難料，宿昔沉綿幸少瘳。老强讀書猶有益，貧因知道故無憂。葵花零落渾閒事，且望田家早稻收。
慵起 方回
慵起披衣出戶遲，今年最喜免招醫。粗容破竈炊雲子，可用芳筵佐雪兒。醉後作詩多不記，夢中讀易了無疑。雨晴風爽園林密，獨立清陰過午時。
次韻金漢臣雨後病起見寄 方回
一自蒲盃弔楚湘，倏成炎溽乍陰凉。恨無櫪上如飛馬，往問齋中獨宿牀。病起精神如雨止，懷歸愁思與天長。何時共□□詩說，直上高峰看夕陽。
暑天 方回
暑天無暑荷天公，似覺吾家亦未窮。蔭傍漢朝名將樹，凉分楚澤大王風。洛遺書訂三焦誤，河負圖觀一點中。忽藉流螢足詩句，黄昏燁熠起林叢。
次韻金漢臣喜晴 方回
雨足秧疇始放晴，鄉鄰所至有歡聲。宰公明察無冤獄，太守辛勤自勸耕。我昔黄童成白首，誰今赤子視蒼生。定知米價秋來減，遍買村醪處處行。
夜望 方回
夕陽已下月初生，小暑纔交雨漸晴。南北斗杓雙向直，乾坤卦位八方明。古人已往言猶在，末俗何爲路未平。似覺草蟲亦多事，爲予凄楚和吟聲。
早起 方回
萬事崢嶸入夜思，稍欣無病且無饑。山田望稔秋收近，暑月乘凉早起宜。暗撚鬚髯驚露濕，倦爬疥癬喜風吹。買薪汲水營蔬茹，草草盤餐了一炊。
次韻送胡教諭炳文如金陵二首  其一 方回
子有山中田，何不力自耕。曰予抱奇志，犯軷爲此行。於茲匏瓜繫，曷若鳳凰鳴。徒步未可料，一日秉國成。老夫察時義，不待易四營。大物苦難運，高位防易傾。苟且忝一命，奔走疲送迎。鄉里政自佳，歸來訓諸生。
次韻送胡教諭炳文如金陵二首  其二 方回
治郡愧坐嘯，歸田服躬耕。始覺少年誤，浪作萬里行。書傳極古汲，詞藝爭先鳴。豈知老欲死，一事終無成。之子初遊遠，物務思經營。北望中原闊，東視長江傾。金陵冠蓋地，豈無倒屣迎。心賞少不至，謹無負平生。
送金漢臣明府徐蜚英贊府還婺源 方回
星源長貳兩賢者，丰采精神玉不如。詩外更工長短句，腹中何限古今書。平生事可心無愧，我輩人常氣有餘。記取孚舟亭上語，定應時復寄魚書。
哭從兄良遇 方回
先祖五男子，其下八男孫。白首涉患難，僅餘二老存。兄昔健如虎，行步疾飛奔。長眉具壽相，脩髯當風掀。千丈聳巨棟，一朝成枯根。强者尚若此，弱又其奚論。惟兄負剛勁，臨事簡不煩。可否率正色，臧否多直言。談笑無城府，其實春和溫。憸壬有弗察，平地生讎冤。惟揚赴逮對，乃用怨報恩。十年歸來乎，下帷董生園。此死幸無愧，彼生非游魂。春官一再上，科名合高騫。世事既鼎革，何如偃丘樊。百里許起家，性終不耐喧。軍馬塵未已，朝夕常閉門。劣弟解彫郡，生理古井眢。時復造兄室，釃酒崇盤餐。二月近生日，爛漫傾芳樽。豈謂三四月，醫藥昧病源。平生無妾侍，寡欲培真元。焉用艾與附，內外加炮燔。五月二十八，了了語不昏。爲後取猶子，愚哉真犬豚。此事未稱意，似難它選掄。委曲進寬譬，且望進粥飦。乃後密探問，不敢踰闥閽。諸幼日傳報，精神稍昂軒。奄忽季夏半，長往遊厚坤。走赴氣已絕，號慟書靈幡。憶兄舊論議，亹亹雙袖揎。口齒未即閉，飯含莫嚥吞。蓋棺一何速，迫此炎暑袢。衰薾抱怛痛，哀聲嘶霜猿。人生孰不爾，屈伸手覆翻。考終亦一福，拱璧無瑕痕。丘嫂撫孤穉，匪伊將冠婚。或者氣質變，培壅成蘭蓀。寒宗弱一箇，繆居昭穆尊。上當相宅兆，安厝居高原。下當教貽厥，敬恭奉蘋蘩。秋風幾黄落，我亦超崑崙。焉得天地間，長掛扶桑暾。
坐看南山雲二首  其一 方回
晨起無一事，坐看南山雲。爲雨殆可必，盎然心自欣。耕疇已久捐，稔歲猶願聞。匪惟救阨餒，兼足蘇惔焚。升降地天泰，兌艮通氤氳。高能以虛受，能下斯爲君。宇宙儻非爾，函靈焉不僨。吾生與草木，幸茲同芳芬。
坐看南山雲二首  其二 方回
幽林響欲滴，夜色始欲分。扶桑定已紅，星象收其文。尚復有飛鼠，撲擊空中蚊。須臾兩滅迹，寂然藏紛紜。鄰煙氣稍上，谷禽聲漸聞。七月入伏末，未減炎暑熏。皇后漏雨意，似閔黎庶勤。此心誰予知，坐看南山雲。
早起 方回
調和風雨順星辰，幸是人間自有人。老頼獨眠無疾病，閒能早起更精神。胸中羲后先天易，物外無懷太古民。頗怪吾廬舊山色，不隨時世與俱新。
野趣居士楊公遠令其子依竹似孫爲予寫真贈以長句 方回
爾來畫工工畫花，俗眼所識惟紛華。牡丹百卉鬨蜂蝶，芙蓉鴛鴦相交加。大爲屏帳小卷軸，堆紅積綠供□奢。高人瞥見付一笑，婦女小兒爭驚誇。我愛楊君畫山水，要自胸中有妙理。巴東巫峽猿夜鳴，洞庭瀟湘雁秋起。皓月明河萬里天，淡墨掃成頃刻耳。舊與結交三十年，今老而歸識其子。是父是子皆詩人，每一相逢佳句新。西風蕭寺父謂子，寫此前朝朝士真。自言畫是作詩法，狀貌之外觀精神。忽似老夫對明鏡，翛然雪鬢烏紗巾。野態愁容本難畫，問言何得此奇怪。得諸苦心熟在手，郢人斤斧由基射。腰圍不用黄金带，象笏紫袍貧已賣。只消結束作樵翁，看山獨立長松下。大楊居士醉曰然，小楊居士呼來前。眉間更著□毫一，縹緲詩仙仍酒仙。汝不逢我作郡年，此直當酬百萬錢。今既無此無可言，聊復贈之歌一篇。
守孫滿歲 方回
升沉榮瘁可須論，古鏡當空了不昏。莫笑今踰六旬叟，頗欣已有兩男孫。特牲與子羞家廟，聯騎何人叩圃門。急掃秋亭具殽果，凉邊爛漫倒清樽。
贈刊印朱才俊 方回
科斗何年變篆字，至秦程邈翻爲隸。今人但習真草行，誰會六書三耦意。篆所最難柱與圈，學打一圈費三年。豈容臆决蔑師授，汩沒形象迷傍偏。九江法帖鐘鼎刻，兵火以來猶可得。人間亦有說文本，臣翱反切臣鍇釋。朱生贈我古印章，奎躔壁度森開張。自言少小嗜此藝，意欲徑上陽冰堂。細觀刀筆最佳處，頗識傳箋通訓故。苟焉餬口棲此身，元來亦是知書人。
不寐 方回
孤燈獨榻夜難晨，秋氣初寒展轉頻。每怪未嘗成夢寐，自憐何苦費精神。非關世事兼身事，欲學賢人與聖人。更著冰霜當七十，向來虛費幾青春。
中秋前一日雨送罌粟戎葵子與劉元煇 方回
小雨翻鋤土带沙，戎葵罌粟送詩家。敢爭天上中秋月，且種人間隔歲花。小稔米今猶未賤，固窮酒可不須賒。乘閒儻肯來相過，有水吾能自煮茶。
次韻元煇中秋雨 方回
良辰合與一樽酬，有酒無朋也自愁。萬事只堪花老眼，一年又過雨中秋。鳴砧處處凄鄰巷，擊柝相望起戍樓。更著亂蛩環獨榻，平生天地付神遊。
題汪氏孝節堂 方回
三從分定付之天，捧案曾無月再圓。萊子方同綵衣舞，鄘風忽賦柏舟篇。頻年兵革經多難，奕世門閭喜獨全。孝節從來足陰相，兒孫衮衮壽眉前。
喜馮伯田至 方回
扁舟相送浙河濱，又向苕溪住幾春。雨路遠來應跋涉，雪眉聞說尚精神。山城風物非他日，詩社交朋不數人。略遣後生識前輩，揮犀爲洗庾郎塵。
夜思 方回
夜氣侵寒薄寢衣，迴頭六十二年非。直能欹枕思時透，始覺挑燈得處微。百蛬漸侵床畔語，一螢忽入帳前飛。研朱點墨皆陳迹，見道元來自有機。
次韻伯田見酬四首  其一 方回
久缺牋筒到霅濱，相逢依舊氣如春。深藏尺璧元無價，時擊圓蓍尚有神。桑梓兵戈三峽路，衣冠文物五朝人。片時略得陪清話，一掃胸中萬斛塵。
次韻伯田見酬四首  其二 方回
世故吾其問水濱，向來不合典班春。一從去作滄浪客，幾度重題鬰壘神。垂死豈堪思往事，忍窮方欲作閒人。喜公强健猶如故，未有清樽可祓塵。
次韻伯田見酬四首  其三 方回
半年洄泝越江濱，每愧羊裘老富春。歸隠尚能聯比長，出遊復肯祭行神。枯腸近飽三爻夢，宿齒宜肩四豆人。能顧寒齋共芳茗，蠹編時爲拂蛛塵。
次韻伯田見酬四首  其四 方回
六橋久客舊湖濱，春日花開不似春。游學頓無福建子，科名更說梓潼神。暗驚淵實丘夷事，枉作書癡傳癖人。辛苦湘纍辨蘭艾，莊生齊物等埃塵。
次韻仇仁近有懷見寄十首  其一 方回
我能納祿君辭聘，大覺蓑衣勝衮衣。有徑弗行緣畏險，無形可見要研幾。就令枵腹常亡頼，儘勝枯骸永不歸。何限戟門委荒草，高堂猶記舊巍巍。
次韻仇仁近有懷見寄十首  其二 方回
誰識虛翁此一虛，歸來不歎食無魚。早聞曾撰異三子，近喜陶詩賦二疏。但苦老身多疾痛，時呼醫士問方書。君知湖海元龍否，豪氣年來已盡除。
次韻仇仁近有懷見寄十首  其三 方回
老玩韋編尚可爲，復能吃口對期期。離明偶剔書燈見，坎止因斟硯水知。豈厭微塵裨泰嶽，只愁殘照近咸池。兒曹未悟侯王夢，不了邯鄲黍一炊。
次韻仇仁近有懷見寄十首  其四 方回
身歷干戈百戰塵，休官仍似布衣貧。每看事有難行處，未見心無不愧人。秋稔粥饘猶可繼，夜凉燈火已堪親。閉門讀易吾謀决，莫用蓍龜問鬼神。
次韻仇仁近有懷見寄十首  其五 方回
寄來詩卷了無塵，想見家貧道不貧。真復遠追前輩味，頗驚頓異去來人。驅車蕩蕩行須至，破的遥遥見已親。換骨得仙內丹熟，可須浮海望三神。
次韻仇仁近有懷見寄十首  其六 方回
少年忽作白頭人，慷慨悲歌豈爲身。屈子獨醒天可問，重華久去士常貧。瓶無儲粟陶元亮，馬似乘船賀季真。此味孰能相識察，隕霜碩果有餘春。
次韻仇仁近有懷見寄十首  其七 方回
漢廷簪紱簉金張，初服逡巡返士鄉。勇退能爲疏傅去，過剛似勝次公狂。庭梧隕葉元非死，秋燕辭巢不待凉。玩物察時遠災咎，不須空熱九迴腸。
次韻仇仁近有懷見寄十首  其八 方回
守雌甘似不鳴將，靜看無庸手脚忙。沮溺故難同孔子，綺園何獨避高皇。星移斗轉光陰疾，林密山深氣味長。萬事灰心如嚼蠟，唯餘杯酒未相忘。
次韻仇仁近有懷見寄十首  其九 方回
猶喜看書懶作詩，暮年自合省云爲。預知陰雨骨骸痛，怯上好山筋力罷。不寐有時忘數息，無疑焉用扣歸奇。寄聲爲報仇香道，近日交朋獨爾思。
次韻仇仁近有懷見寄十首  其一○ 方回
相從汩沒走泥塗，忽又還家半載餘。把盞何由嘗我酒，典錢猶憶借君書。兒孫十輩娛詩老，梅竹千株護野廬。東望懷人屢搔首，能來相訪定何如。
訪臨川楊仲權于天慶 方回
隠居何所爲，性懶絕造請。駕言東城東，恍兮異人境。脩廊寂無聲，未忍踐竹影。獨立味玄澹，徐步入深冷。秋光照虛庭，拱揖冠服整。中有專氣翁，學道早脫穎。誠極語謝飾，幾動意潜領。煮茶雜椒榝，案酒粲梨梬。悅神良會稀，遺物閒晷永。休官陶元亮，遯世陸脩靜。異代復同調，霞外茲可騁。研幽挹高致，探妙發遐省。何言壺中天，心遠塵自辟。
九日約馮伯田王俊甫劉元煇 方回
山雨初開一望之，似無筋力可登危。每重九日例凄苦，垂七十年更亂離。今歲江南猶有酒，吾曹天下謂能詩。肯來弔古酣歌否，恰放黄花一兩枝。
次韻王俊甫山長九日登烏聊二首  其一 方回
山色初明小雨開，可容無地拓襟懷。荒寒試與登臨去，奇崛能隨感慨來。何限詩愁關世故，終憑爛醉了生涯。風流二謝猶堪恨，俯首劉郎戲馬臺。
次韻王俊甫山長九日登烏聊二首  其二 方回
江邊危阜俯江臯，去馬來牛細若毛。古道向來元寂寂，俗流何處不滔滔。漫拈老筆雕空闊，徑命芳樽洗鬰陶。天地年年有摇落，悲秋端謝楚人騷。
次韻孫元京見過言詩  其一 方回
騷壇爭長各稱兵，未卜誰歟霸業成。欲療左盲治穀廢，合除白俗掃元輕。屢更落落心猶壯，常恐空空氣驟盈。據險作難終未是，頼公指示軌圖平。
次韻孫元京見過言詩  其二 方回
眼底驚嗟見此流，祇嫌接對未云稠。蘇門逸響追長嘯，湘浦餘情續遠遊。新息今須乘果下，襄陽誰漫釣槎頭。吾衰久矣公猶健，好控飛車跨九州。
九日詩馮伯田王俊甫劉元煇楊泰之見和復次韻二首  其一 方回
空經虛緯費來之，弦急常由瑟柱危。壯似陰山歌敕勒，悲於易水和漸離。崎嶇萬古無窮事，酩酊重陽幾句詩。剩喜故人會吾意，東籬何日酹殘枝。
九日詩馮伯田王俊甫劉元煇楊泰之見和復次韻二首  其二 方回
歸來誓墓學羲之，政坐機張觸處危。久已光芒韜巨闕，更能文采眩長離。奏書方朔三千牘，飲酒淵明二十詩。索米長安饑欲死，何如終保傲霜枝。
寄還程道益道大昆季詩卷 方回
山水吾州稱絕奇，間生傑出當如之。不行天上五嶺路，焉識人間二程詩。無逸幼槃金華似，才翁子美歐陽知。怒流洶湧各分派，萬折到海夫奚疑。
爲黄仲宣賦山中四章章四句  其一 方回
山中之朝，有溪可瓢。飲我之水，亦逍以遥。
爲黄仲宣賦山中四章章四句  其二 方回
山中之暮，豈不風雨。心與一燈，耿耿千古。
爲黄仲宣賦山中四章章四句  其三 方回
山中之人，耘夫耕民。鯖厥五侯，其如子真。
爲黄仲宣賦山中四章章四句  其四 方回
于疏于蹻，朋來其學。彼惡知茲，山中之樂。
承金漢臣寄詩將及一月次韻奉酬併呈徐蜚英 方回
千里秋光一倚欄，危樓四望碧雲寬。遥知對壘分詩將，未覺同舟怯縣灘。九日與誰同把酒，八年如我倦彈冠。會難別易駒陰迅，時展來篇細細看。
張滁州挽詞二首  其一 方回
世變古來有，人才時豈無。已移甄井璽，猶握釀泉符。壽及周三老，名成漢八厨。彼哉武斷者，盜起欲全軀。
張滁州挽詞二首  其二 方回
上庠同補處，祖父昔通家。書在燈俱續，舟移劍共差。故都箕子麥，晚憶邵平瓜。五福公無恨，吾生自可嗟。
漢臣明府與公度使君話吾州山水之勝有詩次韻二首  其一 方回
繡作羣峰玉作川，筆端秋思浩無邊。賜金增秩從民借，會費將軍九萬牋。
漢臣明府與公度使君話吾州山水之勝有詩次韻二首  其二 方回
秋容洗雨雁浮空，牛斗之南江以東。是處皆爲群玉府，誰家不似水晶宮。君侯總是文章伯，文物差宜錦繡胸。緩馬倚樓隨所適，高情長在醉吟中。
次韻金漢臣五城道中 方回
郊行胸次爽於秋，歲稔天寬百姓憂。但有樵人歌隴上，永無廷尉望山頭。最宜曠野開詩思，未覺他鄉動客愁。想見霜林疏更好，綠陰時節憶曾遊。
次韻漢臣閔口渡 方回
歲月匆匆雁往迴，馬頭西去又東來。不知自有乾坤後，幾度蘆花謝復開。
九月三十日漢臣置酒次日有詩次韻 方回
槁梧策策晚風秋，始覺天邊雨意休。掃盡陰霾供一醉，豁開空闊慰雙眸。青銅未至無王老，紅袖何嫌有莫愁。我亦放顛插殘菊，不羞衰老雪盈頭。
贈壽昌墨客葉實甫 方回
古人削竹以爲筆，木板爲方竹爲策。其字科斗或鳥迹，或篆或籀煤傅漆。未有今人所謂墨，晉發汲冢尚可識。地中間獲鐘鼎刻，文爲之具未爲極。何其妙哉善摹畫，束縛毫管備肸飾。鶴眼鳳咮鑿湍石，黟楮剡藤擣成足。松煙魚胞和堅密，誇精鬬巧不遺力。隸真行草最後出，萬乃不能及古一。有良弓矢無良射，器利工拙繆繩尺。風頹俗降嘆近日，四寶往往俱難得，尤艱得者墨一物。燃爇膏脂磔桐實，非膠太燥則太溢。高價玄圭詭蒼璧，其實不直瓦與礫。羲獻不起歐褚畢，亦無李杜大詩伯。顛倒吏牘冒儒籍，乳臭小兒僅甲乙。苟且研磨暗竄易，奚李縱生懼稱屈。壽昌葉老獨奇崛，陟阪涉澗負囊笈。直笏圓丸動盈百，病風手試銅蟾滴。瀲灧龍光浮五色，便覺硯中轟霹靂。金錢亦不過求索，但欲流名寄篇什。噫嘻此一怪墨客，作書轉送三歎息。物有當黑不肯黑，事有當白不肯白。
題吳山長文英野舟五首  其一 方回
春潮滯雨橫舟晚，成就蘇州一段奇。向使有人爭此渡，韋郎眼底定無詩。
題吳山長文英野舟五首  其二 方回
下邽老子扶黄屋，直上澶州城北樓。遼陽鐵騎驚相問，舊日巴東野水舟。
題吳山長文英野舟五首  其三 方回
我有孤舟自天地，沙頭問渡苦無人。誰家賈舶浮溟渤，脫命蛟龍亦損神。
題吳山長文英野舟五首  其四 方回
大才定復不求售，至寶政須能自珍。一篙用著方知貴，只恐悠悠懶問津。
題吳山長文英野舟五首  其五 方回
世多漢水昭王事，誰辨烏江亭長心。君知此處真堪託，天下無波可得深。
喜程道大至約諸友二首  其一 方回
東籬殘菊未成塵，所見悠然意尚真。玉瓚常聞歌旱麓，白顛何得賦車鄰。欲遵飯顆山頭路，合問深明閤裏人。頼是吾徒不全弱，能來爾汝話酸辛。
喜程道大至約諸友二首  其二 方回
攢眉抱膝一衰翁，豈爲區區口腹窮。早向前朝閲諸老，曾微晚輩紹遺風。草堂詩到夔州後，竹馬年思大歷中。略共清談商此事，未妨傾倒一樽同。
次韻金漢臣見雪聞雁二首  其一 方回
山城酒薄客愁濃，卧厭秋霖萬事慵。九月十月忽飛雪，北人南人俱笑容。
次韻金漢臣見雪聞雁二首  其二 方回
月暗雲迷度杳冥，飛鳴未肯落寒汀。得無田里聲相似，獨此長官能細聽。
寄題汪君秀山高處 方回
秀山高處我未到，想見斯人獨嘯歌。靜賞奇雲臨翠巘，醉吞朗月上銀河。異香染筆花間寫，清影摇衣竹裏過。愧無健句凌空闊，奈此天邊絕景何。
十月中澣酒熟客至分韻得菊字 方回
亂離脫此生，真復類殘菊。嚴霜百草死，愧我一影獨。鄉鄰豪奪兒，豈不金滿屋。或乃盜賊起，全家被屠戮。賈禍由稔惡，寡悔勝干祿。聊保兩鬢白，時倒一樽綠。客有可人至，酒適今朝熟。隔牆馬蹄響，呵殿盛騶僕。天邊本無物，眼若送鴻鵠。
以采菊東籬下悠然見南山爲韻賦十首  其一 方回
九日已過一，嘉菊無人采。晴軒醉餘芳，頼有我輩在。胸著酒斗許，意闊浩如海。誰能起九原，共與推千載。兒女較唇舌，我豈爾能凂。
以采菊東籬下悠然見南山爲韻賦十首  其二 方回
生者不聊生，死者已鬼錄。死視生或優，冥默謝恥辱。側聞田野間，十人九饑腹。奈何值狼貪，尚欲肆荼毒。客去醉眼冷，獨坐數殘菊。
以采菊東籬下悠然見南山爲韻賦十首  其三 方回
我詩無所師，意略與古同。豪士見之笑，寒苦啼秋蟲。采菊忽見山，不辨南與東。奇句忽天來，目斷孤征鴻。豈有學聖賢，而不忍饑窮。
以采菊東籬下悠然見南山爲韻賦十首  其四 方回
移石甃缺路，折竹樊疏籬。簷間見一蛛，懸身墮長絲。隨風有所罥，羅絡縱橫施。胸中密經緯，似不過一饑。用意爾許惡，何待網成時。
以采菊東籬下悠然見南山爲韻賦十首  其五 方回
平生天外心，異乎諸子者。著鞭無前途，焉用取竹馬。乍爭祖逖先，肯出桓溫下。黄鐘晚遭毀，轟雷釜鳴瓦。細玩郊沙爻，可不舉需疋。
以采菊東籬下悠然見南山爲韻賦十首  其六 方回
不謂予坦率，即謂予繆悠。冷官尚難爲，熱官何可求。寂寂雀羅門，無復車前騶。但恐嚴光足，終勝張禹頭。客來且一觴，十觴未遽休。
以采菊東籬下悠然見南山爲韻賦十首  其七 方回
士衡怒鬼子，仲氏不謂然。雲間對日下，此語亦淺旃。丈夫貴有立，聲名動萬年。青蠅能肆污，白璧詎改妍。君但滿酌我，一笑吞青天。
以采菊東籬下悠然見南山爲韻賦十首  其八 方回
不見淵明面，淵明心可見。問何以見之，老菊耐霜霰。尚欲招祖謝，豈不鄙湛羨。市朝紛屠剝，祿位甘苟賤。高舉能免此，學陶亦云善。
以采菊東籬下悠然見南山爲韻賦十首  其九 方回
正始有遺音，衣冠落東南。典午頼群賢，歷年百有三。吾聞運甓人，功與王謝參。晦儉佐宋齊，賣國爾乃甘。陶氏獨有孫，饑死終無慚。
以采菊東籬下悠然見南山爲韻賦十首  其一○ 方回
今日見此山，明日見此山。有時或不見，乃在雲霧間。世事亦如此，反覆多阻艱。陰晦待其晴，山色終當還。俗誚勿與競，誓死保此間。
贈相士李山屋 方回
四十五萬坑長平，五十六萬敗彭城。頭小而銳重瞳子，可謂善戰能用兵。殺人何得慘如此，不知天亦還殺爾。世間産一虎頭相，幾陣生靈爲渠死。韓擒彭醢不足悲，無辜性命供娛嬉。漢家宗社計未定，商山老人歌紫芝。相人相窮不相達，天道好生不好殺。豈無袖手閒書生，一著滿盤死棋活。
贈朱師裕 方回
相府違離二十年，弁兮突見外孫賢。故因高韻如袁粲，豈但雄文似史遷。兵甲喧豗征馬地，音書斷阻去鴻天。因君略得平安信，諸老無多重愴然。
十一月二十日南至二首  其一 方回
風吹六十二年春，又見陽和一夜新。興廢親更三國事，死生暗易萬城人。種花縱好誰同賞，置酒良難自慣貧。今獨身爲本宗長，思兄臨節倍悲辛。
十一月二十日南至二首  其二 方回
至節今年始得歸，祀先牲酒亦無幾。兒孫長大衣裝少，婢僕頑慵廩餼微。交阯虞翻猶不死，荆州王粲竟何依。玉筩已想黄鐘動，只有心灰自懶飛。
馬軍自杭至雨少止 方回
春盡雨還雨，山寒雲更雲。晝常無日色，夜不見星文。蜂起此狂賊，馬來皆勁軍。尅期可平盡，玉石恐難分。
予嘗治郡屢平賊嘆今所見不然 方回
昔在專城日，吾嘗破賊時。土豪勤問探，民戶感恩私。公論必旁采，下情須盡知。騎軍遠迎擊，孰識一先棋。
十九日斬賊十二人始明正典刑 方回
兵興欲兩旬，三載氣初伸。汝既甘從賊，官非樂殺人。早知膏白刃，何忍效黄巾。拙速無奇策，登城悉市民。
早大霧午大風寇銷兵解之象 方回
驟合公超霧，俄飛禦寇風。大聲千里動，陰翳一時空。遠睇烽樓外，愁吟戰鼓中。所思何日見，還得一樽同。
二十一甲子晴 方回
昨日大風聲，今朝甲子晴。整襟衣頓爽，開匣鏡偏明。早就鯨鯢築，終全燕雀成。清和舊時節，新麵入山城。
二十三日天氣絕佳西軍還二十四日東如績溪 方回
獨坐綠陰下，追思秋日春。眠蠶方放大，早麥欲嘗新。豈意賊生賊，忍聞人食人。何時兵遂解，縱遣上城民。
四月初二日出兵恰滿一月百姓未得下城 方回
久謂兵當解，何知戰未休。屬方甜笋蕨，遽已艷葵榴。骨痛金瘡作，心煩火色浮。滿城俱閉戶，不但一人愁。
四月初四日聞績溪凡十五都賊焚欲盡傍出焚歙縣之南鄉遂焚至昌化 方回
昔日初聞寇，諸人早出師。焚燒寧太廣，收勦已無遺。斧鉞何曾鈍，雷霆豈肯遲。遷延非决策，那得更狐疑。
四月初九日清和絕佳聞賊焚歙南路蔓延五十餘里 方回
小園無客至，獨坐一繩床。霽日千林淨，薰風四月凉。禽魚完孕育，草木競芬香。姓命人難得，何爲有戰場。
四月初十日得蜂蠆繭絲之句 方回
深言懼忤時，聊復一評之。靡暇防蜂蠆，惟工竭繭絲。因循終不恤，平定豈無期。麥赭秧田廢，人家半忍饑。
聞移東兵勦南賊 方回
破賊須先易，行軍要出奇。霆轟當不測，烏合本無知。夏稅催科日，秧田插蒔時。掃除如少緩，兩不便公私。
客謂榴花早而多竹笋少歲旱 方回
客憂今歲旱，事已見幾微。早早榴花密，遲遲竹笋稀。即今防黠賊，已若墮重圍。更使逢荒歉，嗚呼萬事非。
四月二十日客言兵所不至麥有黑蟲食之 方回
望望遥峰外，行行茂樹中。愁添詩鬢白，旱覺戰塵紅。已嘆桑無繭，何期麥有蟲。南薰元不改，千古舜絃風。
觀蟻遷知雨 方回
行行密密復疏疏，銜子沿階粟粒如。幾夜夏寒疑未雨，槐安國有五行書。
四月二十六日雨後添嚴軍南擊賊寨 方回
端許憂差減，寧容病寖侵。添兵薅草寇，垂早降梅霖。寨破山無險，田高水亦深。著書垂不朽，或可遂初心。
四月二十七日梅雨甚驟 方回
黄梅三日雨，漏屋使人愁。無飯不遑恤，有書猶欲修。綿延蜂蠆賊，震動犬牙州。兵甲從今洗，民窮尚可憂。
四月二十九日早起行園 方回
白髪蕭蕭一禿翁，披襟扶杖早凉中。偶因不飲全無寐，自笑能詩例得窮。梅雨園林江橘綠，竹風庭院海榴紅。若非守禦孤城閉，誰有幽居似此公。
五月初二日聞祁門縣四月二十七日大水沒鼓樓蛟龍鬬爭溺死者多休寧縣江潭等處亦多漂溺 方回
今歲知何處，天刑亦慘哉。潢池猶未靜，洚水復爲災。民叛非無說，官貪有自來。祁門鄭龍鬬，此禍又誰胎。
五月初三日雨寒痰嗽 方回
門外葵花一丈高，詎期端午更綿袍。佩符豈有玉剛卯，挑藥久無金錯刀。人老形骸宜瘦劣，時危心肺倍焦勞。柴門晝掩身多病，聽雨寒窗首屢搔。
五月十一日生朝三首  其一 方回
濁醪兒輩尚能謀，且勿驚憂且勿愁。不肯前朝峨豸角，可於當世較蠅頭。永無紫綬金章夢，甘與青鞋布襪休。旦夕賊平歲中熟，茅柴杯外更何求。
五月十一日生朝三首  其二 方回
本非高蹈掛朝冠，自是危途舉足難。世上十年人不識，山中五月夜猶寒。感風垂死骨骸痛，止酒近旬杯杓乾。牽率親朋致嘉惠，時危敢作等閒看。
五月十一日生朝三首  其三 方回
强展愁眉進一杯，年年紅熟見楊梅。至親阻寇全無信，時貴嫌貧近不來。京兆舊遊張敞馬，督亢遥望劇辛臺。華榮寂寞手翻覆，好在徉狂老萬回。
五月二十一夜雨未止六晝夜水漲寇阻無人入城 方回
晝夜雨滂沱，平疇變海河。地如隨水去，天豈厭人多。討叛猶輸粟，攻堅未掩戈。積陰凝殺氣，玄造意如何。
五月二十三日甲子交六月節稍晴三四五復大雨賊寨未下 方回
每日看天色，今年厭雨聲。重新六甲換，喜得一朝晴。疲卒淹窮谷，饑民守壞城。竹深荷淨處，猶憶舊承平。
初二日許公度使君來自西坑賊寨見訪 方回
曰予視賊壘，雨且二十日。山行屢顛仆，泥行馬沒膝。火攻未可施，諸軍睨空碧。小醜膽氣粗，亦有砲與石。持榜以招之，貸命續糧食。彼謂一下山，求活豈可得。使君廉且慈，眉攢咽爲塞。未必皆凶徒，脅從十有七。暴露數月矣，武將正憤悒。合圍焉肯退，但欲事鏖擊。天意不肯晴，詎不念冤抑。渠魁謀遁逃，所幸已就執。焉得遂兩解，曲赦與抆拭。
六月初七日雨始止初八日始晴 方回
昨夕星初見，茲晨霧亦披。徯聞平賊報，先賦喜晴詩。□□猶如舊，新蟬未覺遲。皇天已悔禍，小醜復奚爲。
六月十七日十八日大雨聞賊欲降 方回
誰遣青天變漏天，人閒無復有平田。女媧鍊石端何物，子産禜龍未必然。死徙銜冤終不雪，生存忍餓更堪憐。腐儒自笑窮今極，旬月曾無一醉眠。
六月二十二日守陴百姓始下城 方回
本不食官粟，亦令登敵樓。鳴桴木杪急，傳箭夜深愁。暗躡蛇纏膝，塵搔虱滿頭。傳聞賊寨破，今日得歸休。
六月二十三日立秋喜聞賊平鎮將凱回歸府官俱還 方回
亂起杏花落，賊平梧葉飛。頓忘三伏暑，竟解萬山圍。大將傷流矢，諸軍曳血衣。先登不如此，焉得凱歌歸。
寄題婺源程氏得寓亭 方回
今醉翁遨古醉鄉，斯亭有路到羲皇。九流人品杯中物，萬卷家書膝上郎。山意相迎隨步好，花陰獨立滿身香。臨風詩思誰能畫，想見津津喜色黄。
送歙尉牛寶臣 方回
身騎瘦馬著練衣，能儉誰云俸入微。延禮老儒令子拜，束鈐蠻卒到村稀。向來髯漆今成雪，此去袍青合換緋。爲報鄉鄰索南物，錦囊惟有好詩歸。
孚舟亭獨坐 方回
犖確蒔秈米，淺清釣鯈魚。茲事不在多，克儉即有餘。俯仰六十載，山城八遷居。憶昔罷閫幕，始有此屋廬。鞠躬畚瓦礫，流汗薅茅苴。前後列花果，左右環圖書。誰令厠朝士，又駕太守車。大兵革宇宙，乘時沸猱狙。斸掘壞畦徑，抉偷夷庭除。厨荒敗炊爨，室空移貯儲。歸來問鄰舊，死徙徒欷歔。募工淘穢井，課僕通污渠。旋理短檠燈，復荷長柄鋤。倏忽九寒暑，出入無馿輿。忍貧不肯仕，人謂回也愚。今歲事大謬，羣賊屠郊墟。古樹伐作薪，野茹挑爲蔬。淡食已數月，窮乃至此歟。筋力既衰劣，鬢毛苦凋疏。以今較疇昔，百事皆弗如。弗如又何嗟，不繫天命且。柴荆永日閉，池亭秋霽初。朝看白雲起，暮對丹霞舒。獨坐心自賞，是身如空虛。
送郭伯川 方回
皓首厖眉話昔遊，隙陰俯仰歎如流。萬山中遇驅駰轡，十載前同上鶴樓。洚水餘氓猶粥飯，潢池小醜更戈矛。紛紛貪吏甚狼虎，盍與驅除絕後憂。
初凉 方回
餘民脫死初平寇，歉歲逢秋亦喜凉。止水池邊臨樹影，逆風林下遡花香。尚欣鄰壁肯賒酒，不管空庖無宿糧。已往可驚來未測，延緣聊得撫流光。
懷慚 方回
逃生何處可茅庵，城市山林總不堪。人莫我知姑用六，今非昔比更緘三。擘麟行酒海深淺，繫雁傳書天北南。數月兒曹盡饑瘦，無能衰叟但懷慚。
望南山別峰見樹間煙出知有隠者 方回
南山有別峰，石樹相因依。茲晨偶流目，遥見青煙微。未知此林下，誰家掩荆扉。我亦欲一往，結茅紉槲衣。秋飯所種粟，春羹自生薇。今年四閲月，孤城閉賊圍。當其薪粲絕，無翅何由飛。客謂郊關外，似覺事轉非。歲儉剽奪急，村荒遊徼稀。豺狼方磨牙，擇人以自肥。市隠世態惡，巖棲心事違。四海豈不廣，惆悵將焉歸。
去萍草 方回
童子携竹器，摝去池中萍。見魚故已佳，水底林巒青。復呼荷鋤者，薙草汛我庭。蛇蚓無留藏，行徑免露零。剗穢致潔凈，撥翳生皛熒。朗月明其摶，古鏡還精靈。語寂理已會，慮澹神自冥。白髪一老翁，兀然坐孤亭。
送黟縣學官江歸上饒石湖精舍 方回
小桃源住飯不足，夜鶴傳聲趣駕還。細嚼紫陽山色飽，饞涎猶睨應天山。
有感三首  其一 方回
倉皇得郡免朝辭，十六年間老轉癡。一角未堪峨獬豸，二螯敢笑食蟛蜞。刊摩干寶搜神記，嘯詠陶潜責子詩。格是世人無識者，可能更索樹神知。
有感三首  其二 方回
十年歸把釣魚竿，萬變惟憑冷眼看。白髪相尋點鬼簿，紫金焉得返魂丹。漸驚老舊遺民盡，欲問承平往事難。秋日未須畏殘暑，浙江潮退即天寒。
有感三首  其三 方回
今沿古泝醉眉攢，堪轉輿旋老眼寒。晝靜倚楹常獨立，夜深撫几忽長嘆。關張運去金刀絕，王謝聲沉玉樹殘。欲淬筆鋒刳鬼膽，生冤死恨海漫漫。
聞汪翔甫八月十日卒去曹元會五月三日之報僅三月餘兩翁皆年八十四 方回
甫作詩爲兩翁壽，豈虞相繼駭予聞。八旬已過太公望，一旦俱爲冥漠君。場屋少時嘗張王，兵戈晚歲忽紛紜。全天所賦無遺憾，端復真修地下文。
悲歌五首  其一 方回
三十年前樂事饒，閒身無事暑初銷。携琴嶽寺延秋月，吹笛江樓過夜潮。自倚豪狂詩句疾，豈虞離亂鬢毛凋。故人死盡身猶在，交道生涯兩寂寥。
悲歌五首  其二 方回
更問公裳與幞頭，披襟散髪十年秋。郭郎鮑老元相□，張丈殷兄且自由。善樂神仙惟有醉，算知天地本無愁。奈何尚欲誅姦鬼，亹亹寒窗筆不休。
悲歌五首  其三 方回
獨立蕭蕭落葉風，閒居已忍十年窮。幸猶張籍不終瞎，未必杜微真是聾。瑣事可容知較盡，塵編敢謂讀皆通。骨骸欲朽心神在，未害藏山待至公。
悲歌五首  其四 方回
憂驚喜愕夢紛紛，了了誰能白黑分。晝夜星辰常轉換，春秋草木互芳芬。姬昌秦政今誰諱，呂洞鍾權近不聞。氣盡勢窮終變滅，世間萬事總浮雲。
悲歌五首  其五 方回
窮凶極詐肆淫貪，賓主湖山晝夜酣。世事可欺沙武口，天誅難免木綿庵。貲財已籍宮宜赭，腰領猶全首欠函。地下麗華應有語，不因玉樹失江南。
贈黟縣星學舒碧雲 方回
原夫官賦省題詩，何乃甘心改業爲。場屋久忘塗注乙，星辰閒測斗牛箕。細看肖貌殊清徹，徐玩揮毫亦怪奇。聞道天文脩晉志，淳風會有立朝時。
九月初五日 方回
暮雨蕭蕭鼓角風，草枯木落雁橫空。每逢九日不勝感，垂近七旬無奈窮。螃蟹今年猶未有，茅柴我輩亦堪中。籬邊瘦菊青如粟，已勝芙蓉萬朵紅。
庚寅 方回
江湖秋水事茫茫，近縣猶聞有戰場。多病多憂欺此老，半醒半醉了重陽。見山籬下無人至，戲馬臺頭幾客忙。萬事不同時節似，感今懷古倍悲凉。
美許孝子 方回
聖善已云遠，義方猶此親。須嘗許止藥，未老竇郎椿。竹院深床穩，烟庖垢面塵。曾參養曾皙，剩閲舞雩春。
孔府判野耘嘗宦雲南今以餘瘴多病意欲休官因讀唐書南詔傳爲此二詩問其風俗  其一 方回
萬里蠶叢國，西南出漏天。吐蕃唐徼接，越巂漢疆連。參井星躔外，岷峨雪界邊。䍧船元下粵，劍棧忽朝燕。驃信狂圖歇，苴咩險要鎸。稱元更號謂，督爽革官聯。慰諭開行府，咨諏肅使權。貝仍通一覓，土尚錫雙田。飾齒金兼漆，充衣卉與氈。瓜匏冬更實，桃杏臘尤妍。混壹良堪喜，誅求或未悛。霜威才蒞止，輿誦總驩然。歸橐無蠻貨，征袍有瘴煙。□曾甘鞅掌，由此困沉綿。柔遠華風浹，同文譯史傳。願聞談土俗，王會纂周篇。
孔府判野耘嘗宦雲南今以餘瘴多病意欲休官因讀唐書南詔傳爲此二詩問其風俗  其二 方回
漢代哀牢種，瀘南大渡河。其都居善闡，有水號牂牁。丞相祠諸葛，將軍畏伏波。石扶碑故在，銅作柱難磨。古但羈縻耳，今如震懾何。一戎平六詔，萬旅削三峨。跣足遑機弩，氈頭敢荷戈。鬼王牽駿駔，冺國效文螺。梵供花優鉢，經傳葉貝多。異香燃篤耨，碩果噉波羅。碧鈿懸珠珥，銀鈎摘象馱。深秋如夏熱，窮臘亦春和。霧毒飛鳶墮，風腥巨蟒過。已還生定遠，猶類病維摩。宦思輕髦梗，閒心願澗阿。此鄉非瘴土，何幸小婆娑。
丞相大觀文馬公先生挽詞三首  其一 方回
四載咸淳相，艱哉去國情。極知幾事密，或遂好謀成。董卓徵荀爽，陳桓免晏嬰。爲公翻左漢，尚覺寸丹明。
丞相大觀文馬公先生挽詞三首  其二 方回
病篤辭台席，明年遂失襄。少容公展布，豈遽國危亡。此老爲微子，吾君類偃王。欺孤木綿鬼，寸斬亦何傷。
丞相大觀文馬公先生挽詞三首  其三 方回
天地干戈阻，門生合會喪。謂傳和相鉢，有靦陸公莊。衰鈍辜陶冶，危疑去廟廊。空懷精衛意，無奈海茫茫。
上南行十二首  其一 方回
初過城南門，即過城下渡。豈無小筍輿，未若且徒步。霜重船板滑，水涸岸石露。我老人不識，小讓樵者路。
上南行十二首  其二 方回
歷險極可畏，升高宜少休。嶺水東西分，終亦歸同流。臧獲相爾汝，借竈燃枯槱。五里一酌酒，聊以娛茲遊。
上南行十二首  其三 方回
我不上南山，垂近四十載。山中花瓢翁，尚與山俱在。據高瞰人世，昔田今爲海。道傍魏公亭，柱化礎亦敗。
上南行十二首  其四 方回
七里南山邊，更作三里程。十里舊榷界，雙橋酒有聲。身老友朋盡，事殊時代更。茅店迷處所，飲徒眠九京。
上南行十二首  其五 方回
金焦大小孤，號爲天下奇。繄此水中岑，突兀頗似之。千古幾洚水，蛟龍不能移。寄言甕牖士，守道當如茲。
上南行十二首  其六 方回
溪北曰富登，溪南曰富代。其西曰澤富，富固人所愛。民貧今已極，名實殊不對。此村名杏村，杏花果安在。
上南行十二首  其七 方回
昔聞馬糞巷，今涉牛矢嶺。無牛亦無矢，步步入佳境。望我端人居，時焉一引領。亦如馬糞邊，王謝芳更永。
上南行十二首  其八 方回
葉有義謂何，根有即葉有。登嶺問地名，强辨果是否。我觀松柏竹，青青黄落後。葉有有此葉，可以觀此守。
上南行十二首  其九 方回
斯人近云亡，華算八十四。登堂拜畫像，衣冠昂古製。有子身不死，科名今九世。焉知三家村，乃見萬乘器。